CELEX: 32020R1534
Language: bg
Date: 2020-10-21 00:00:00
Title: Регламент за изпълнение (ЕС) 2020/1534 на Комисията от 21 октомври 2020 година за налагане на окончателно антидъмпингово мито върху вноса на някои приготвени или консервирани цитрусови плодове (по-специално мандарини и т.н.) с произход от Китайската народна република след преглед с оглед изтичане на срока на действие в съответствие с член 11, параграф 2 от Регламент (ЕС) 2016/1036 на Европейския парламент и на Съвета

22.10.2020   
               
               
                  BG
               
               
                  Официален вестник на Европейския съюз
               
               
                  L 351/2
               
            
         РЕГЛАМЕНТ ЗА ИЗПЪЛНЕНИЕ (ЕС) 2020/1534 НА КОМИСИЯТА
         от 21 октомври 2020 година
         за налагане на окончателно антидъмпингово мито върху вноса на някои приготвени или консервирани цитрусови плодове (по-специално мандарини и т.н.) с произход от Китайската народна република след преглед с оглед изтичане на срока на действие в съответствие с член 11, параграф 2 от Регламент (ЕС) 2016/1036 на Европейския парламент и на Съвета
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2016/1036 на Европейския парламент и на Съвета от 8 юни 2016 г. за защита срещу дъмпингов внос от страни, които не са членки на Европейския съюз (1) („основния регламент“), и по-специално член 11, параграф 2 от него,
         след консултации с държавите членки,
         като има предвид, че:
         1.   ПРОЦЕДУРА
         
         1.1.   Действащи мерки
         
         
                     (1)
                  
                  
                     С Регламент (ЕО) № 1355/2008 (2) Съветът наложи окончателно антидъмпингово мито върху вноса на някои приготвени или консервирани цитрусови плодове с произход от Китайската народна република (КНР). Мерките бяха под формата на специално мито за всяко дружество, вариращо от 361,4 EUR до 531,2 EUR за тон нетно тегло на продукта.
                  
               
                     (2)
                  
                  
                     Тези мерки бяха отменени от Съда на Европейския съюз на 22 март 2012 г. (3), но бяха повторно наложени на 18 февруари 2013 г. с Регламент за изпълнение (ЕС) № 158/2013 на Съвета (4).
                  
               
                     (3)
                  
                  
                     Мерките бяха запазени с Регламент за изпълнение (ЕС) № 1313/2014 на Комисията (5) след преглед с оглед изтичане на срока на действие съгласно член 11, параграф 2 от основния регламент.
                  
               1.2.   Започване на преглед с оглед изтичане на срока на действие
         
         
                     (4)
                  
                  
                     След като се публикува известие за предстоящото изтичане на срока на действие на мярката в сила (6), Federación Nacional de Asociaciones de Transformados Vegetales y Alimentos Procesados („Fenaval“ или „заявителят“) поиска започване на преглед с оглед изтичане на срока на действие на мерките от името на производители, представляващи 100 % от общото производство на Съюза на някои приготвени или консервирани цитрусови плодове (по-специално мандарини и т.н.). Fenaval изтъкна, че изтичането на срока на действие на мерките вероятно ще доведе до продължаване на дъмпинга и до продължаване или повторно възникване на вредата за промишлеността на Съюза.
                  
               
                     (5)
                  
                  
                     На 10 декември 2019 г. с известие, публикувано в Официален вестник на Европейския съюз (7) („известието за започване на преглед“), Комисията обяви започване на преглед с оглед изтичане на срока на действие на мерките в сила съгласно член 11, параграф 2 от основния регламент.
                  
               1.3.   Разследван период в рамките на прегледа и разглеждан период
         
         
                     (6)
                  
                  
                     Разследването относно продължаването или повторното възникване на дъмпинга обхвана периода от 1 октомври 2018 г. до 30 септември 2019 г. („разследвания период в рамките на прегледа“ или „РПРП“). Разглеждането на тенденциите от значение за оценка на вероятността за продължаване или повторно възникване на вредата обхвана периода от 1 октомври 2015 г. до 30 септември 2019 г. („разглеждания период“).
                  
               1.4.   Заинтересовани страни
         
         
                     (7)
                  
                  
                     В известието за започване на преглед Комисията прикани всички заинтересовани страни да вземат участие в разследването. По-специално тя се свърза със заявителите, известните производители износители в КНР, известните несвързани вносители в Съюза и органите на КНР.
                  
               
                     (8)
                  
                  
                     Всички заинтересовани страни бяха приканени да изложат становищата си, да представят информация и да осигурят подкрепящи доказателства в сроковете, определени в известието за започване на преглед. На заинтересованите страни също така беше предоставена възможност да подадат искане да бъдат изслушани от службите на Комисията, на които е възложено разследването, и/или от служителя по изслушванията при търговските процедури.
                  
               1.5.   Изготвяне на извадка
         
         
                     (9)
                  
                  
                     В известието за започване на преглед Комисията посочи, че може да изготви извадка от заинтересованите страни в съответствие с член 17 от основния регламент.
                  
               1.5.1.   Изготвяне на извадка от производители износители в КНР
         
         
                     (10)
                  
                  
                     Заявителят представи списък с 33 китайски износители/производители на разглеждания продукт (8). Поради това с оглед на очевидно големия брой износители/производители в КНР Комисията заяви намерението си да изготви извадка в известието за започване на преглед.
                  
               
                     (11)
                  
                  
                     За да реши дали е необходимо изготвянето на извадка и — ако случаят е такъв — да направи подбор за нея, Комисията поиска от всички известни производители износители в КНР да представят информацията, посочена в известието за започване на преглед. Освен това тя поиска от Мисията на КНР в Съюза да посочи и/или да се свърже с други евентуални производители износители, които е възможно да проявят интерес към участие в разследването.
                  
               
                     (12)
                  
                  
                     Петима производители или групи производители в КНР представиха поисканата информация и се съгласиха да бъдат включени в извадката. Като се има предвид големият брой известни износители/производители на продукта, предмет на прегледа, в КНР, беше счетено, че нивото на съдействие е ниско.
                  
               
                     (13)
                  
                  
                     В съответствие с член 17, параграф 1 от основния регламент Комисията подбра временна извадка от един производител и две групи производители с най-голям капацитет и износ за Европейския съюз. Двама от избраната група дружества също така са продавали значителни количества на вътрешния пазар на КНР. Тази извадка обхвана 69 % от отчетения обем износ за Европейския съюз през периода от 1 октомври 2018 г. до 30 септември 2019 г. Въпросникът за износителите беше достъпен онлайн (9) в деня на започване на прегледа и връзката към уебсайта беше изпратена на всички заинтересовани страни. Включените в извадката дружества разполагаха с 30 дни, за да представят отговорите на въпросника.
                  
               
                     (14)
                  
                  
                     Една група и един производител, включени в извадката, обаче решиха да не оказват повече съдействие. Поради това Комисията реши да продължи разследването си въз основа на всички останали оказали съдействие дружества (две дружества и една група дружества). Скоро след като бяха информирани от Комисията, че всички оказали съдействие дружества износители трябва да попълнят въпросника за производителите износители, двама производители износители прекратиха съдействието си. Само една група производители износители представи изискваната информация. Тази група представлява около [45 %—65 %] от целия износ на КНР за Съюза.
                  
               1.5.2.   Изготвяне на извадка от несвързани вносители
         
         
                     (15)
                  
                  
                     За да реши дали е необходимо изготвянето на извадка и — ако случаят е такъв — да направи подбор за нея, всички известни вносители/дистрибутори бяха приканени да попълнят формуляра за включване в извадката, приложен към известието за започване на преглед.
                  
               
                     (16)
                  
                  
                     Само четирима вносители представиха отговори на формуляра за включване в извадката, поради което не беше счетено за необходимо изготвянето на извадка.
                  
               1.6.   Въпросници и контролни посещения
         
         
                     (17)
                  
                  
                     Комисията изпрати на правителството на Китайската народна република (ПКНР) въпросник относно съществуването на значителни нарушения в КНР по смисъла на член 2, параграф 6а, буква б) от основния регламент. В деня на започване на прегледа бяха предоставени онлайн (10) въпросниците за производителите от Съюза, вносителите, ползвателите и производителите износители в КНР.
                  
               
                     (18)
                  
                  
                     Комисията получи отговори на въпросника от двамата производители от Съюза, тринадесет доставчици на суровини и един производител износител в КНР. Един вносител и един ползвател представиха непълни отговори на въпросника. ПКНР не отговори на въпросника за наличието на значителни нарушения в КНР.
                  
               
                     (19)
                  
                  
                     Поради ограничителните мерки (включително по отношение на пътуванията) вследствие на епидемията от COVID-19 в световен мащаб и в рамките на Съюза в крайна сметка планираните контролни посещения съгласно член 16 от основния регламент не бяха извършени в обектите на следните правни субекти.
                     Производители от Съюза:
                     
                                 —
                              
                              
                                 Agricultura y Conservas S.A., Algemesí (Valencia), Испания,
                              
                           
                                 —
                              
                              
                                 Industrias Videca S.A., Villanueva de Castellón (Valencia), Испания.
                              
                           Производители износители в КНР и свързани търговци:
                     
                                 —
                              
                              
                                 Zhejiang Taizhou Yiguan Food Co., Ltd и свързаното с него дружество Zhejiang Merry Life Food Co., Ltd („оказалата съдействие група от производители износители“ или „групата Yiguan“).
                              
                           
               
                     (20)
                  
                  
                     Тъй като не беше възможно да се извърши контролно посещение на място в обектите на горепосочените дружества поради епидемията от COVID-19, Комисията разгледа информацията, надлежно представена от страните (като отговори на въпросника или отговори на писмата с искане за допълнителна информация) в съответствие с известието от 16 март 2020 г. относно последиците от епидемията от COVID-19 за антидъмпинговите и антисубсидийните разследвания (11).
                  
               
                     (21)
                  
                  
                     Комисията извърши кръстосани проверки от разстояние на цялата информация, която сметна за необходима за определяне на вероятността за продължаване или повторно възникване на дъмпинга и вредата, от една страна, и за установяване на интереса на Съюза, от друга страна. Комисията проведе кръстосани проверки от разстояние на двамата производители от Съюза и оказалата съдействие група производители износители.
                  
               1.7.   Коментари във връзка с жалбата и започването на разследването
         
         
                     (22)
                  
                  
                     На 16 януари 2020 г. две заинтересовани страни, а именно Китайската търговска камара за внос и износ на храни, местни продукти и странични животински продукти (КТК) — от името на няколко китайски производители износители — и групата Yiguan, представиха коментарите си по жалбата и започването на разследването (12).
                  
               
                     (23)
                  
                  
                     КТК твърдеше основно, че започването на настоящата процедура с оглед изтичане срока на действие на мерките не е обосновано и че поради това настоящата процедура следва незабавно да се прекрати поради следните причини:
                     
                                 —
                              
                              
                                 твърденията за нарушения на пазара и прилагането на член 2, параграф 6а за определяне на дъмпинговите маржове не отговаря на правната уредба на СТО,
                              
                           
                                 —
                              
                              
                                 жалбата съдържа подвеждаща информация и погрешна представа за икономическата структура на Китай и не са налице убедителни доказателства, че цените на материалите за влагане във връзка с цитрусовите плодове са нарушени. КТК също така повдигна въпроса за ролята на ДП на някои китайски пазари — държавното присъствие и нарушенията на пазара, за правата за ползване на земя, за предполагаемата дискриминация чрез политики или мерки и за разходите за труд,
                              
                           
                                 —
                              
                              
                                 общата селскостопанска политика на Съюза,
                              
                           
                                 —
                              
                              
                                 субсидиите и схемите за подпомагане на земеделските стопани, осигурени от испанското правителство в областта на селското стопанство,
                              
                           
                                 —
                              
                              
                                 недостатъчно доказателства за вероятността за повторно възникване или продължаване на вредата.
                              
                           
               
                     (24)
                  
                  
                     Комисията отхвърли всички аргументи на КТК. Конкретните мотиви за отхвърляне на тези аргументи са представени в:
                     
                                 —
                              
                              
                                 съображение 54 относно съответствието на методиката, използвана за установяване на нормалната стойност, с правната уредба на СТО и раздели 3.2.1.2.—3.2.1.9. относно значителните нарушения на разходите и цените в КНР, включително тези за материалите за влагане, използвани при производство на консервирани мандарини,
                              
                           
                                 —
                              
                              
                                 съображение 55 относно общата селскостопанска политика на Съюза и схемите за подпомагане в полза на испанските земеделски стопани,
                              
                           
                                 —
                              
                              
                                 раздел 4 относно вероятността за повторно възникване или продължаване на вредата.
                              
                           
               1.8.   Последваща процедура
         
         
                     (25)
                  
                  
                     На 5 август 2020 г. Комисията разгласи основните факти и съображения, въз основа на които възнамерява да запази антидъмпинговите мита („окончателното разгласяване“), и прикани страните да представят коментари. Само КТК представи коментари.
                  
               
                     (26)
                  
                  
                     Не бяха получени искания за изслушване.
                  
               
                     (27)
                  
                  
                     На 7 септември 2020 г. Комисията извърши допълнително окончателно разгласяване пред всички заинтересовани страни, за да включи клауза за наблюдение. На всички заинтересовани страни беше даден срок от три дни, в който да представят своите коментари по документа във връзка с допълнителното окончателно разгласяване. Комисията не получи никакви коментари.
                  
               2.   РАЗГЛЕЖДАН ПРОДУКТ И СХОДЕН ПPОДУКТ
         
         2.1.   Разглеждан продукт
         
         
                     (28)
                  
                  
                     Продуктът, предмет на настоящия преглед, е същият като този при първоначалното разследване, т.е. приготвени или консервирани мандарини (включително тангерини и сатсуми), клементини, wilkings и други подобни цитрусови хибриди без прибавка на алкохол, със или без прибавка на захар или други подсладители, както са определени понастоящем в позиция 2008 по ХС, с произход от Китайската народна република („разглежданият продукт“) и класирани сега в кодове по КН 2008 30 55, 2008 30 75 и ex 2008 30 90 („консервирани мандарини“).
                  
               
                     (29)
                  
                  
                     Разглежданият продукт се получава чрез обелване и разделяне на сегменти на плода от определени сортове дребни цитрусови плодове (предимно сатсумаси), които впоследствие се поставят в среда от захарен сироп, сок или вода в опаковки с различни размери, за да отговарят на специфичните изисквания на отделните пазари.
                  
               
                     (30)
                  
                  
                     Сатсумасите, клементините и други дребни цитрусови плодове са известни под общото наименование „мандарини“. Повечето от тези различни сортове плодове са подходящи за консумация в прясно състояние или за преработване. Те са сходни и поради това, когато са приготвени или консервирани, се разглеждат като един продукт.
                  
               2.2.   Сходен продукт
         
         
                     (31)
                  
                  
                     При разследването се установи, че следните продукти имат едни и същи основни физически характеристики, както и еднакви видове основна употреба:
                     
                                 а)
                              
                              
                                 разглежданият продукт;
                              
                           
                                 б)
                              
                              
                                 продуктът, произвеждан и продаван на вътрешния пазар в КНР;
                              
                           
                                 в)
                              
                              
                                 продуктът, произвеждан и продаван в Съюза от промишлеността на Съюза.
                              
                           
               
                     (32)
                  
                  
                     Комисията стигна до заключението, че тези продукти са сходни продукти по смисъла на член 1, параграф 4 от основния регламент.
                  
               3.   ВЕРОЯТНОСТ ЗА ПРОДЪЛЖАВАНЕ/ПОВТОРНО ВЪЗНИКВАНЕ НА ДЪМПИНГА
         
         3.1.   Предварителни бележки
         
         
                     (33)
                  
                  
                     В съответствие с член 11, параграф 2 от основния регламент Комисията разгледа доколко е вероятно изтичането на срока на действие на мерките в сила да доведе до продължаване или повторно възникване на дъмпинга от КНР.
                  
               
                     (34)
                  
                  
                     През разследвания период в рамките на прегледа вносът на консервирани мандарини се е запазил на нива, подобни на тези от предишния разследван период в рамките на преглед с оглед изтичане на срока на действие на мерките (а именно от 1 октомври 2012 г. до 30 септември 2013 г.). В абсолютно изражение вносът от КНР е възлизал на 19 152 тона през разследвания период в рамките на прегледа. Оказалата съдействие група от производители износители представлява около [17 %—25 %] от пазара на Съюза.
                  
               
                     (35)
                  
                  
                     Общият деклариран производствен капацитет на оказалата съдействие група производители износители се е равнявал на около 5 % от общия изчислен китайски производствен капацитет. Предвид ниската степен на съдействие Комисията приложи член 18 и изведе своите заключения относно китайския пазар на консервирани мандарини, включително производството, капацитета и свободния капацитет, въз основа на наличните факти.
                  
               
                     (36)
                  
                  
                     Констатациите във връзка с вероятността за продължаване или повторно възникване на дъмпинга, изложени по-долу, се основават по-специално на информацията, съдържаща се в искането за преглед, на статистиката въз основа на данните, докладвани на Комисията от държавите членки в съответствие с член 14, параграф 6 от основния регламент („базата данни по член 14, параграф 6“), на отговорите при изготвяне на извадката в момента на започване на процедурата, на отговорите на въпросника, предоставени от групата Yiguan, и на информацията от КТК. Освен това Комисията използва и други източници на публично достъпна информация, като например Global Trade Atlas (13) („Атлас на световната търговия“ — GTA) и базите данни Orbis Bureau van Dijk (14).
                  
               3.1.1.   Процедура за определяне на нормалната стойност съгласно член 2, параграф 6а от основния регламент
         
         
                     (37)
                  
                  
                     С оглед на това, че имаше достатъчно доказателства в искането за преглед с оглед изтичане на срока на действие на мерките при започване на разследването, които да показват съществуването на значителни нарушения на вътрешния пазар в КНР по смисъла на член 2, параграф 6а, буква б) от основния регламент, Комисията счете за целесъобразно да започне разследването по отношение на КНР в съответствие с член 2, параграф 6а от основния регламент.
                  
               
                     (38)
                  
                  
                     В резултат на това, за да събере данните, необходими за евентуалното прилагане на член 2, параграф 6а от основния регламент, в известието за започване на преглед Комисията прикани всички известни производители в КНР да представят информацията, изискана в приложение III към известието за започване на преглед, по отношение на материалите за влагане, използвани при производство на продукта, предмет на прегледа. Петима производители представиха съответната информация.
                  
               
                     (39)
                  
                  
                     За да получи информацията, която счита за необходима за своето разследване по отношение на твърденията за значителни нарушения на вътрешния пазар в КНР по смисъла на член 2, параграф 6а, буква б) от основния регламент, Комисията изпрати въпросник и на ПКНР. Отговор от него не беше получен. Впоследствие Комисията уведоми ПКНР, че за да определи дали в КНР съществуват значителни нарушения, ще използва наличните факти по смисъла на член 18 от основния регламент. Комисията не получи отговор от ПКНР.
                  
               
                     (40)
                  
                  
                     В известието за започване на преглед Комисията също така прикани всички заинтересовани страни да изложат становищата си, да представят информация и да осигурят доказателства в нейна подкрепа във връзка с целесъобразността на прилагането на член 2, параграф 6а от основния регламент по отношение на КНР в срок от 37 дни от датата на публикуване на известието в Официален вестник на Европейския съюз.
                     
                  
               
                     (41)
                  
                  
                     КТК и групата Yiguan направиха коментар относно наличието на значителни нарушения в КНР. Комисията разгледа тези твърдения по-горе в съображение 54.
                  
               
                     (42)
                  
                  
                     В известието за започване на преглед Комисията също така посочи, че с оглед на наличните доказателства може да е необходимо да се избере подходяща представителна държава в съответствие с член 2, параграф 6а, буква а) от основния регламент за определяне на нормалната стойност за производителите износители въз основа на цени или референтни стойности, при които няма нарушения.
                  
               
                     (43)
                  
                  
                     На 23 януари 2020 г. Комисията информира всички заинтересовани страни с първа бележка към досието (15), в която поиска тяхното становище относно съответните източници, които може да използва за определяне на нормалната стойност за производителите износители в КНР в съответствие с член 2, параграф 6а, буква д), втора алинея от основния регламент. В тази бележка Комисията представи списък на всички производствени фактори, като материали, енергия, труд и отпадъци, използвани от производителите износители при производство на разглеждания продукт. Освен това, въз основа на критериите за определяне на цени или референтни стойности, при които няма нарушения, Комисията счете Турция като най-подходяща представителна държава на този етап.
                  
               
                     (44)
                  
                  
                     Комисията даде възможност на всички заинтересовани страни да представят коментари. Комисията получи коментари от FENAVAL и FRUCOM (16).
                  
               
                     (45)
                  
                  
                     Комисията разгледа тези коментари във втора бележка от 29 май 2020 г. относно източниците за определяне на нормалната стойност („втората бележка към досието“). В тази бележка Комисията също така определи списъка на производствените фактори и отново заключи, че Турция е най-подходящата представителна държава съгласно член 2, параграф 6а, буква а), първо тире от основния регламент. Комисията прикани заинтересованите страни да представят коментари. Не бяха получени коментари.
                  
               3.2.   Нормална стойност за оказалия съдействие производител износител
         
         
                     (46)
                  
                  
                     Съгласно член 2, параграф 1 от основния регламент „Нормалната стойност се основава обикновено на реално платената или подлежаща на плащане цена от независими купувачи в страната на износа при обичайни търговски условия“.
                  
               
                     (47)
                  
                  
                     Съгласно член 2, параграф 6а, буква а) от основния регламент обаче „[в] случай че […] бъде определено, че е нецелесъобразно да се използват цените и разходите на вътрешния пазар на страната на износа поради съществуването в тази държава на значителни нарушения по смисъла на буква б), нормалната стойност се формира на основата на разходи за производство и продажба, отразяващи цени или референтни стойности, при които няма нарушения“ и „включва неизкривени и разумни административни разходи, разходи за продажба и общи разходи, и реализиране на печалба“ (административните разходи, разходите за продажба и общите разходи са наричани по-долу „ПОАР“). Както е обяснено по-долу, в рамките на настоящото разследване Комисията заключи, че въз основа на наличните доказателства, предвид липсата на съдействие от страна на ПКНР и липсата на обосновани твърдения от страна на производителите износители е целесъобразно да се приложи член 2, параграф 6а от основния регламент.
                  
               3.2.1.   Наличие на значителни нарушения
         
         3.2.1.1.   Въведение
         
                     (48)
                  
                  
                     В член 2, параграф 6а, буква б) от основния регламент се определя, че „[з]начителни нарушения са нарушенията, които се проявяват, когато отчетените цени или разходи, включително разходите за суровини и енергия, не са формирани от силите, действащи на свободния пазар, тъй като са повлияни от съществена правителствена намеса. Когато се преценява дали съществуват значителни нарушения се обръща внимание, inter alia, на потенциалното въздействие на един или повече от следните елементи:
                     
                                 —
                              
                              
                                 обслужване в значителна степен на въпросния пазар от предприятия, осъществяващи дейността си като субекти, които са собственост или се намират под контрола на органите на страната на износа или политиката им е под надзора или в съответствие с указанията на тези органи,
                              
                           
                                 —
                              
                              
                                 държавно присъствие в дружествата, чрез което на държавата се дава възможност да се намесва по отношение на цените или разходите,
                              
                           
                                 —
                              
                              
                                 обществени политики или мерки, водещи до дискриминация в полза на местните доставчици или другояче влияещи върху силите, действащи на свободния пазар,
                              
                           
                                 —
                              
                              
                                 
                                    неприлагане, дискриминационно прилагане или неправилно прилагане на законодателството в областта на несъстоятелността, дружественото право или вещното право,
                                 
                              
                           
                                 —
                              
                              
                                 
                                    изкривяване на разходите за заплати,
                                 
                              
                           
                                 —
                              
                              
                                 
                                    достъп до финансиране, предоставян от институциите, които изпълняват цели на обществената политика или по друг начин не действат независимо от държавата“.
                                 
                              
                           
               
                     (49)
                  
                  
                     Съгласно член 2, параграф 6а, буква б) от основния регламент, когато се преценява дали съществуват значителни нарушения по смисъла на член 2, параграф 6а, буква а), се взема предвид, наред с другото, неизчерпателният списък от елементи, посочен в предишната разпоредба. В съответствие с член 2, параграф 6а, буква б) от основния регламент, когато се преценява дали съществуват значителни нарушения, се обръща внимание на потенциалното въздействие на един или повече от тези елементи върху цените и разходите в страната на износа на разглеждания продукт. Действително, тъй като този списък е некумулативен, за установяване на значителни нарушения не е необходимо да се вземат предвид всички елементи. При това едни и същи фактически обстоятелства могат да се използват, за да се докаже съществуването на един или повече от елементите в списъка. Въпреки това всяко заключение относно наличието на значителни нарушения по смисъла на член 2, параграф 6а, буква а) трябва да се направи въз основа на всички налични доказателства. При цялостната оценка за наличието на нарушения могат също така да се вземат предвид общият контекст и общото положение в страната на износа, особено когато основните елементи на нейната икономическа и административна организация дават на правителството значителни правомощия да се намесва в икономиката по начин, при който цените и разходите не произтичат от свободното развитие на пазарните сили.
                  
               
                     (50)
                  
                  
                     В член 2, параграф 6а, буква в) от основния регламент се предвижда, че „[к]огато Комисията има основателни данни за евентуално наличие на значителни нарушения, посочени в буква б), в определена държава или в определен сектор в тази държава и когато е необходимо за ефективното прилагане на настоящия регламент, Комисията изготвя, публикува и редовно актуализира доклад с описание на обстоятелствата на пазара, посочени в буква б), в тази държава или сектор“.
                  
               
                     (51)
                  
                  
                     В съответствие с тази разпоредба Комисията изготви доклад относно КНР (наричан по-долу „докладът“) (17), показващ наличието на значителна правителствена намеса на много равнища в икономиката, в това число на специфични нарушения в много ключови производствени фактори (като например земя, енергия, капитал, суровини и труд), както и в конкретни отрасли (като например стоманодобивната и химическата промишленост). Докладът беше включен в досието по разследването още в началния етап. При започване на разследването заинтересованите страни бяха приканени да опровергаят, да коментират или да допълнят доказателствата, съдържащи се в досието по разследването.
                  
               
                     (52)
                  
                  
                     Както е посочено в съображение 18, ПКНР не представи коментари или доказателства, подкрепящи или опровергаващи съществуващите доказателства по случая, включително доклада, относно съществуването на значителни нарушения и/или целесъобразността на прилагането на член 2, параграф 6а от основния регламент в разглеждания случай.
                  
               
                     (53)
                  
                  
                     Както е посочено в съображение 23, КТК и групата Yiguan представиха коментари в това отношение. Те заявиха, че прилагането на член 2, параграф 6а от основния регламент не е обосновано нито от правна, нито от фактически гледна точка. Според КТК и групата Yiguan това е така, тъй като в член 2.2 от Антидъмпинговото споразумение (АДС) на СТО не се приема концепцията за „значителни нарушения“. Освен това по мнението на КТК и групата Yiguan изчислението на ЕС на формираната нормална стойност не отговаря на член 2.2.1.1 от АДС на СТО и на тълкуването му от Апелативния орган, представено в случая ЕС — Биодизел (Аржентина), според което формирането на нормалната стойност е разрешено само в случай че „няма продажби на сходния продукт при обичайни търговски условия на вътрешния пазар на страната на износа или когато поради специфична ситуация на пазара […] продажбите не позволяват надеждно сравнение“. КТК заяви, че наличието на значителни нарушения не е нито в категорията продажби, които не са „при обичайни търговски условия“, нито в „специфична ситуация на пазара“. Освен това КТК и групата Yiguan изтъкнаха липса на доказателства за това как точно правителствената намеса засяга цените и следователно води до нарушения. Освен това КТК и групата Yiguan повдигнаха въпроса дали схемите за подпомагане, съществуващи в рамките на общата селскостопанска политика на Съюза и/или съгласно испанското национално право, не водят до правителствена намеса и съответно до нарушаване на съответните разходи и цени на производителите на консервирани мандарини в Съюза. Във връзка с това КТК и групата Yiguan поискаха от Комисията да не прилага член 2, параграф 6а поради особеностите на селскостопанския сектор, представляващ според тях уникален сектор, който всички държави по света подпомагат.
                  
               
                     (54)
                  
                  
                     За целите на настоящото разследване Комисията стигна до заключението в съображение 110, че е целесъобразно да се приложи член 2, параграф 6а от основния регламент. Комисията не се съгласи със становището на КТК и групата Yiguan, че не трябва да прилага член 2, параграф 6а. Напротив, Комисията счете, че член 2, параграф 6а е приложим и трябва да бъде приложен при обстоятелствата в разглеждания случай. Комисията беше на мнение, че тази разпоредба е в съответствие със задълженията на Европейския съюз в рамките на СТО. Комисията припомни също така в тази връзка, че спорът DS473 ЕС—Биодизел (Аржентина) не се отнася до прилагането на член 2, параграф 6а от основния регламент, който е съответното правно основание за определяне на нормалната стойност в настоящото разследване. Поради това Комисията отхвърли това твърдение.
                  
               
                     (55)
                  
                  
                     Що се отнася до това, че КТК и Yiguan обърнаха внимание на общата селскостопанска политика на Съюза и/или че според тях съществуват схеми за подпомагане съгласно испанското национално законодателство, Комисията припомни, че за да се установи наличието на значителни нарушения по смисъла на член 2, параграф 6а, буква б) от основния регламент, потенциалното въздействие на един или повече от елементите, изброени в тази разпоредба, се анализира въз основа на цените и разходите в страната на износа. Структурата на разходите и механизмите за ценообразуване на други пазари, включително общите качествени оценки на специфичното положение на даден сектор, не се вземат предвид в тази връзка. Ето защо аргументът на КТК и Yiguan не е от значение и беше отхвърлен.
                  
               
                     (56)
                  
                  
                     В коментарите си по окончателното разгласяване КТК повтори аргументите си, представени в съображение 53, като изтъкна, че член 2, параграф 6а от основния регламент, едностранно създаден от ЕС, излиза извън съществуващите правни разпоредби на АДС, което не съдържа съответстваща разпоредба. Освен това КТК заяви, че решението на Апелативния орган по спора DS473 постановява правилата за определяне на нормалните стойности и че решенията на Апелативния орган трябва да се изпълняват от ЕС.
                  
               
                     (57)
                  
                  
                     Комисията повтори, както вече беше посочено в съображение 54, че спорът DS473 не засяга прилагането на член 2, параграф 6а от основния регламент, който е съответното правно основание за определяне на нормалната стойност в настоящото разследване. Съгласно член 2, параграф 6а, буква а) от основния регламент нормалната стойност в страната на произход следва да отразява цената без нарушения на суровините в представителната държава. Освен това Апелативният орган потвърди в решението си по спор DS473, че има случаи, при които нормалната стойност в страната на произход може да бъде формирана, като се взема предвид информация от представителна трета държава.
                  
               
                     (58)
                  
                  
                     Комисията проучи дали е целесъобразно да се използват цените и разходите на вътрешния пазар в КНР с оглед на съществуването на значителни нарушения по смисъла на член 2, параграф 6а, буква б) от основния регламент. Тя направи това въз основа на наличните доказателства по случая, в това число доказателствата, съдържащи се в доклада, който се основава на публично достъпни източници. Анализът обхвана както разглеждането на съществената правителствена намеса в икономиката на КНР като цяло, така и конкретната ситуация на пазара в съответния сектор, включително по отношение на разглеждания продукт. Въз основа на този анализ, както е посочено по-долу в раздели 3.2.1.2—3.2.1.9, аргументът относно липсата на доказателства за отражението на правителствената намеса върху цените в сектора на консервираните мандарини се отхвърля.
                  
               3.2.1.2.   Значителни нарушения, засягащи цените и разходите на вътрешния пазар в КНР
         
                     (59)
                  
                  
                     Китайската икономическа система се основава на концепцията за „социалистическа пазарна икономика“. Тази концепция е залегнала в Китайската конституция и определя икономическото управление на КНР. Основният принцип е „социалистическа обществена собственост върху средствата за производство, а именно собственост на целия народ и колективна собственост на трудещите се“. Държавната икономика е „водеща сила на националната икономика“, а държавата е призвана „да гарантира нейната консолидация и растеж“ (18). Поради това цялостното устройство на китайската икономика не само дава възможност за значителна правителствена намеса в икономиката, но и изрично я предписва. Схващането, че обществената собственост превъзхожда частната, е отразено в цялата правна система и се изтъква като общ принцип във всички основни законодателни актове. Китайският закон за собствеността е отличен пример: той се позовава на началния етап на социализма и възлага на държавата поддържането на основната икономическа система, при която обществената собственост играе доминираща роля. Други форми на собственост се допускат, като в закона се разрешава те да се развиват паралелно с държавната собственост (19).
                  
               
                     (60)
                  
                  
                     Освен това съгласно китайското законодателство социалистическата пазарна икономика се развива под ръководството на Китайската комунистическа партия (ККП). Структурите на китайската държава и на ККП са преплетени на всички равнища (правно, институционално, лично), образувайки една сложна структура, в която не може да се направи разлика между функциите на ККП и тези на държавата. След изменението на китайската конституция през март 2018 г. водещата роля на ККП се засилва още повече, като се утвърждава в текста на член 1 от Конституцията. След вече съществуващото първо изречение — „[с]оциалистическата система е основната система на Китайската народна република“ — е добавено ново, второ изречение, което гласи: „[о]пределящата черта на социализма с китайски характеристики е ръководната роля на Комунистическата партия на Китай“ (20). Това показва безспорния и нарастващ контрол на ККП върху икономическата система на КНР. Тази ръководна роля и този контрол са присъщи на китайската система и се простират отвъд обичайните граници в други държави, където правителствата упражняват общ макроикономически контрол, в чиито рамки се проявяват силите, действащи на свободния пазар.
                  
               
                     (61)
                  
                  
                     Китайската държава провежда интервенционистка икономическа политика в изпълнение на цели, съобразени с политическия дневен ред, определен от ККП, а не с преобладаващите икономически условия на свободния пазар (21). Икономическите инструменти за намеса, използвани от китайските власти, са многобройни и включват системата на промишлено планиране, финансовата система, както и инструменти на нивото на регулаторната среда.
                  
               
                     (62)
                  
                  
                     Първо, на ниво цялостен административен контрол китайската икономика се направлява чрез сложна система за промишлено планиране, която засяга всички икономически дейности в държавата. В своята цялост тези планове обхващат обширна и сложна матрица от сектори и междусекторни политики, която съществува на всички равнища на управлението. Плановете на равнище провинция са подробни, докато в националните планове се определят по-широки цели. В плановете се посочват също така средствата за подкрепа на съответните отрасли/сектори, както и сроковете, в които трябва да бъдат постигнати целите. Въпреки че някои планове все още съдържат изрични производствени цели, това е характеристика най-вече на планирането в миналото. В съответствие с плановете и с правителствените приоритети отделни промишлени сектори и/или проекти се избират като приоритетни (в положително или в отрицателно отношение), като им се задават конкретни цели за развитие (промишлено обновяване, международно разрастване и други). Икономическите оператори, както държавни, така и частни, трябва ефективно да приспособят търговските си дейности към реалността, наложена от системата за планиране. Това е така не само поради обвързващия характер на плановете, но и защото съответните китайски органи на всички равнища на управление се придържат към системата на планиране и използват дадените им правомощия в съответствие с това, като по този начин принуждават икономическите оператори да спазват приоритетите, определени в плановете (вж. също раздел 3.2.1.5 по-долу) (22).
                  
               
                     (63)
                  
                  
                     Второ, на равнище разпределяне на финансовите ресурси финансовата система на КНР е доминирана от държавните търговски банки. При създаване и прилагане на кредитната си политика тези банки трябва да съгласуват действията си с целите на промишлената политика на правителството, вместо да оценяват предимно икономическите предимства на даден проект (вж. също раздел 3.2.1.8 по-долу) (23). Същото се отнася и за останалите компоненти на китайската финансова система, в това число капиталовите пазари, пазарите на облигации, частните капиталови пазари и други. Също така тези части на финансовия сектор, различен от банковия, са институционално и оперативно създадени не с цел постигане на максимално ефективно функциониране на финансовите пазари, а с цел осигуряване на контрол и създаване на условия за намеса от страна на държавата и ККП (24).
                  
               
                     (64)
                  
                  
                     Трето, на ниво регулаторна среда намесата на държавата в икономиката има различни проявления. Например правилата за обществените поръчки редовно се използват за постигане на политически цели, различни от икономическата ефективност, като по този начин се подкопават пазарните принципи в тази сфера. По-конкретно в приложимото законодателство се предвижда провеждането на обществени поръчки с цел да се улесни постигането на целите, определени в държавните политики. Въпреки това естеството на тези цели остава неопределено, като по този начин се дава широка свобода на преценка на органите за вземане на решения (25). Също така в областта на инвестициите ПКНР запазва значителен контрол и влияние върху предназначението и размера на държавните и частните инвестиции. Органите използват инвестиционни проучвания, както и различни стимули, ограничения и забрани, свързани с инвестициите, като важен инструмент за подпомагане на целите на промишлената политика, в това число запазването на държавен контрол върху ключови сектори или укрепването на местната промишленост (26).
                  
               
                     (65)
                  
                  
                     В резюме, китайският икономически модел се базира на някои основни аксиоми, с които се допускат и насърчават разнообразни форми на намеса от страна на правителството. Подобна значителна правителствена намеса противоречи на идеята за свободно действие на пазарните сили и води до нарушаване на ефективното разпределяне на ресурсите в съответствие с пазарните принципи (27).
                  
               
                     (66)
                  
                  
                     В коментарите си по окончателното разгласяване КТК отбеляза, че Комисията разглежда социалистическата пазарна икономика, при която държавната икономика има водеща позиция в Китай, и укрепването на тази позиция от страна на ККП като причина за прилагане на различна методика за определяне на нормалната стойност. В тази връзка КТК отправи критики към Комисията за мнението ѝ, че развитието на страната е постигнато чрез „нарушаване на пазара“. Според КТК всяка политическа партия в света би била загрижена за националната икономика и би се опитала да подобри местния жизнен стандарт. Следователно КТК счита подхода на Комисията за политически ориентиран и в значителна степен — за пристрастен.
                  
               
                     (67)
                  
                  
                     Комисията отхвърли твърдението за пристрастност. Както е посочено в съображение 48, в анализа по член 2, параграф 6а от основния регламент акцентът е поставен само върху значителните нарушения, а именно нарушенията, които се проявяват, когато отчетените цени или разходи, включително разходите за суровини и енергия, не са формирани от силите, действащи на свободния пазар, тъй като са повлияни от съществена правителствена намеса. Поради това Комисията се основа на фактически обстоятелства в страната на износа.
                  
               3.2.1.3.   Значителни нарушения съгласно член 2, параграф 6а, буква б), първо тире от основния регламент: обслужване в значителна степен на въпросния пазар от предприятия, осъществяващи дейността си като субекти, които са собственост или се намират под контрола на органите на страната на износа или политиката им е под надзора или в съответствие с указанията на тези органи
         
                     (68)
                  
                  
                     В КНР предприятията, които са собственост, се намират под контрола на държавата и/или политиката им е под надзора или в съответствие с указанията на държавата, представляват съществена част от икономиката.
                  
               
                     (69)
                  
                  
                     ПКНР и ККП поддържат структури, чрез които оказват трайно влияние върху предприятията и особено върху ДП. Държавата (а в много отношения и ККП) не само активно формулира общите икономически политики и упражнява надзор над тяхното изпълнението от страна на отделните ДП, но се ползва и от правото да участва в процеса на вземане на оперативни решения в ДП. Това обикновено става чрез ротация на кадри между държавните органи и ДП, участие на партийни членове в изпълнителните органи на ДП и създаване на партийни звена в предприятията (вж. също раздел 3.2.1.4), както и чрез определяне на корпоративната структура на сектора на ДП (28). В замяна на това ДП получават специален статут в китайската икономика, което води до редица икономически ползи, по-специално защита от конкуренция и преференциален достъп до материали за влагане, в това число финансова подкрепа (29).
                  
               
                     (70)
                  
                  
                     В сектора на консервираните плодове има многобройни малки производители и като цяло секторът се характеризира с голям брой МСП. Поради това не беше възможно да се установи съотношението между ДП и частните дружества. При липсата на информация, която да сочи противното, Комисията счете, че държавното присъствие и в този сектор е значително. При всяко положение политическите насоки от страна на китайската държава, описани по-подробно в раздел 3.2.1.5, се отнасят за всички производители, независимо чия собственост са.
                  
               3.2.1.4.   Значителни нарушения съгласно член 2, параграф 6а, буква б), второ тире от основния регламент: държавно присъствие в дружествата, чрез което на държавата се дава възможност да се намесва по отношение на цените или разходите
         
                     (71)
                  
                  
                     Освен че може да упражнява контрол върху икономиката чрез собствеността върху държавните предприятия и чрез други механизми, ПКНР може да оказва влияние върху цените и разходите чрез държавно присъствие в предприятията. Макар че правото на държавните органи да назначават и отстраняват ключови управленски кадри в ДП, както е предвидено в китайското законодателство, може да се счита за произтичащо от съответните права на собственик (30), звената на ККП както в държавни, така и в частни предприятия са друг важен канал, посредством който държавата може да влияе на търговските решения. Съгласно дружественото право на КНР във всяко дружество трябва да се изгради организация на ККП (с най-малко трима членове на ККП, както е заложено в Устава на ККП (31)) и дружеството трябва да осигури необходимите условия за осъществяване на дейностите на партийната организация. В миналото това изискване, изглежда, невинаги е било спазвано или прилагано стриктно. Въпреки това поне от 2016 г. насам ККП засили претенциите си да упражнява контрол над бизнес решенията на ДП като въпрос на политически принцип. Също така има сведения, че ККП упражнява натиск върху частните дружества да поставят „патриотизма“ на първо място и да спазват партийната дисциплина (32). Според някои сведения през 2017 г. партийни звена съществуват в 70 % от около 1,86 милиона частни дружества, а натискът организациите на ККП да имат последната дума при вземането на търговски решения в съответните дружества нараства (33). Тези правила се прилагат като цяло в китайската икономика, във всички нейни сектори, в това число за производителите на консервирани мандарини и за доставчиците на техните материали за влагане.
                  
               
                     (72)
                  
                  
                     Дори и само ограничена информация да е налице относно държавното присъствие конкретно в сектора на консервираните мандарини поради фрагментарността му, при разследването се установи, че стоманата представлява около 21 % от производствените разходи, т.е. след цитрусовите плодове (които съставляват около 25 %—30 % от производствените разходи) тя е най-важната суровина за производството на консервирани мандарини. Стоманодобивната промишленост обаче е обект на значително държавно влияние (34). В нея много от големите производители на стомана са ДП. Някои от тях са упоменати поименно в „Плана за преструктуриране и модернизиране на стоманодобивната промишленост за периода 2016 г.—2020 г.“ (35) като пример за постиженията на 12-ия петгодишен период на планиране (например Baosteel, Anshan Iron and Steel, Wuhan Iron and Steel и други). Предвид значението на стоманата като материал за влагане за производството на консерви, производителите на консервирани мандарини се възползват от нарушенията във връзка с цените поради намесата на държавата в стоманодобивната промишленост.
                  
               
                     (73)
                  
                  
                     В коментарите си по окончателното разгласяване КТК оспори подхода на Комисията. Според нея Комисията приема, че в сектора на цитрусовите плодове държавното присъствие е по-скоро ограничено, но след това оставя настрана този аспект, като се спира на материалите за влагане от стоманодобивната промишленост, а не толкова на държавното присъствие в самия сектор на цитрусовите плодове.
                  
               
                     (74)
                  
                  
                     Комисията отхвърли това твърдение. Както се припомня в съображения 96 и 97 по-долу, съответните характеристики на китайската система, водещи до значителни нарушения, се прилагат в цялата държава и във всички сектори на икономиката, включително производствените фактори, използвани в производството на консервирани мандарини. Предвид значението на стоманата като материал за влагане и с оглед на факта, че всички материали за влагане, с изключение на част от захарта, са с произход от КНР, разходите за консервираните мандарини несъмнено подлежат на такива системни нарушения, включително поради значителното държавно влияние в стоманодобивната промишленост.
                  
               
                     (75)
                  
                  
                     Присъствието и намесата на държавата на финансовите пазари (вж. също раздел 3.2.1.8 по-долу), както и в осигуряването на допълнителни суровини и материали за влагане, оказват в още по-голяма степен нарушаващ пазара ефект (36).
                  
               
                     (76)
                  
                  
                     По този начин присъствието и намесата на държавата в дружества, в това число в ДП и в други сектори (като например финансовия и този на материалите за влагане), позволява на ПКНР да упражнява намеса по отношение на цените и разходите.
                  
               3.2.1.5.   Значителни нарушения съгласно член 2, параграф 6а, буква б), трето тире от основния регламент: обществени политики или мерки, водещи до дискриминация в полза на местните доставчици или другояче влияещи върху силите, действащи на свободния пазар
         
                     (77)
                  
                  
                     Посоката на развитие на китайската икономика в значителна степен се определя от сложна система на планиране, с която се набелязват приоритети и цели, върху които централните и местните органи трябва да се съсредоточат. На всички равнища на управление съществуват съответни планове, които обхващат практически всички сектори на икономиката. Целите, определени посредством инструментите за планиране, са от обвързващ характер и органите на всяко административно равнище наблюдават изпълнението на плановете от органите на съответното по-ниско равнище. Като цяло системата на планиране в КНР води до насочването на ресурси към сектори, определени от правителството за стратегически или за важни в друго отношение за политиката, вместо до разпределянето им съгласно пазарните сили (37).
                  
               
                     (78)
                  
                  
                     По-специално в сектора на консервираните мандарини, както вече беше посочено в съображение 72 по-горе, стоманата е важен материал за влагане. Въпреки че секторът на консервираните мандарини като такъв е малък клон на промишлеността, който не е специално обхванат от основните планове на ПКНР, производителите на консервирани мандарини се възползват от нарушенията във връзка с цените на използваните суровини, основно стомана и желязо.
                  
               
                     (79)
                  
                  
                     ПКНР гледа на стоманодобивната промишленост като на промишленост от ключово значение (38). Това се потвърждава от многобройните планове, указания и други документи, насочени към стоманодобивната промишленост, които се издават на национално, регионално и общинско равнище, като например „Плана за преструктуриране и модернизиране на стоманодобивната промишленост за периода 2016 г.—2020 г.“ В този план се посочва, че стоманодобивната промишленост е „важен, основополагащ сектор в китайската икономика — национален крайъгълен камък“ (39). Основните задачи и цели, заложени в този план, обхващат всички аспекти на развитието на сектора (40). В „Catalogue for Guiding Industry Restructuring (2011 Version) (2013 Amendment)“ (41) [Каталог с насоки за преструктуриране на промишлеността (версия от 2011 г., изменена през 2013 г.)] („каталога“) железодобивът и стоманодобивът са категоризирани като „насърчавани“ отрасли. Приложимостта на каталога бе потвърдена от неотдавнашното антисубсидийно разследване относно някои горещовалцовани плоски продукти от желязо, от нелегирани стомани или от други легирани стомани с произход от КНР (42).
                  
               
                     (80)
                  
                  
                     Освен това ПКНР дава насоки за развитието на отрасъла посредством широк набор от политически инструменти и указания, свързани, наред с другото, със: структурата и преструктурирането на пазара, суровините, инвестициите, елиминирането на капацитет, продуктовата гама, преместването, модернизирането и други. Посредством тези и други средства ПКНР управлява и контролира почти всички аспекти на развитието и дейността на стоманодобивната промишленост (43).
                  
               
                     (81)
                  
                  
                     В обобщение може да се каже, че ПКНР е въвело мерки, за да налага на операторите да се придържат към целите на обществената политика за подпомагане на насърчаваните отрасли, в това число производството на стомана и желязо като основна суровина, използвана за производство на разглеждания продукт. Тези мерки не позволяват на пазарните сили да действат нормално.
                  
               
                     (82)
                  
                  
                     В коментарите си по окончателното разгласяване КТК заяви, че от аргументацията на Комисията изглежда сякаш ресурсите се разпределят в КНР, без да се следват никакви пазарни сили, като по този начин се възпрепятства цялостното икономическо развитие на държавата, което не е вярно. Освен това КТК изтъкна, че всички икономически оператори от ЕС — публични или частни, също осъществяват дейност съгласно плановете на ЕС или разработените от държавите членки политики.
                  
               
                     (83)
                  
                  
                     В тази връзка Комисията изтъкна отново, че въпроси като цялостното икономическо развитие или подобряването на жизнения стандарт не са предмет на анализа по член 2, параграф 6а от основния регламент. Вместо това, както е посочено в съображение 48, акцентът при анализа е поставен само върху въпросите до каква степен отчетените цени или разходи, включително разходите за суровини и енергия, не са резултат от силите на свободния пазар, тъй като са обект на значителна правителствена намеса. Що се отнася до това, че КТК се позовава на действията на икономическите оператори от ЕС, Комисията припомни, както вече е посочено в съображение 55, че при анализа на значителните нарушения по смисъла на член 2, параграф 6а, буква б) от основния регламент се разглежда потенциалното въздействие на един или повече от елементите, изброени в тази разпоредба, върху цените и разходите в страната на износа. Действията на икономическите оператори на други пазари не бяха взети предвид в тази връзка.
                  
               3.2.1.6.   Значителни нарушения съгласно член 2, параграф 6а, буква б), четвърто тире от основния регламент: неприлагане, дискриминационно прилагане или неправилно прилагане на законодателството в областта на несъстоятелността, дружественото право или вещното право
         
                     (84)
                  
                  
                     Съгласно информацията по случая китайската система в областта на несъстоятелността не е достатъчно ефективна, за да постигне основните си цели, като например справедливо уреждане на вземанията и дълговете и защита на законните права и интереси на кредиторите и длъжниците. Това изглежда се корени във факта, че макар китайското законодателство в областта на несъстоятелността официално да се основава на принципи, сходни с прилаганите в съответното законодателство на други държави, китайската система се характеризира със системно занижено правоприлагане. Броят на случаите на несъстоятелност остава пословично нисък на фона на мащабите на икономиката на държавата, не на последно място поради редица слабости в производствата по несъстоятелност, които реално играят ролята на възпиращ фактор при подаване на заявления за обявяване в несъстоятелност. При това държавата продължава да играе силна и активна роля при производствата по несъстоятелност, като често оказва пряко влияние върху техния изход (44).
                  
               
                     (85)
                  
                  
                     В допълнение слабостите на системата в областта на правата на собственост са особено очевидни при собствеността върху земята и правата за ползване на земя в КНР (45). Цялата земя е собственост на китайската държава (земите в селските райони са „колективна собственост“, а тези в градските райони са „държавна собственост“). Разпределянето на земи зависи единствено от държавата. Съществуват правни разпоредби, с които се цели разпределянето на правата за ползване на земя да става по прозрачен начин и на пазарни цени, например чрез въвеждане на тръжни процедури. Тези разпоредби обаче редовно не се спазват, като някои купувачи получават земите си безплатно или на цени под пазарните (46). Освен това при разпределянето на земи органите често преследват конкретни политически цели, в това число изпълнението на икономическите планове (47).
                  
               
                     (86)
                  
                  
                     Подобно на други сектори на китайската икономика, производителите на консервирани мандарини попадат под обичайните правила на китайското законодателство в областта на несъстоятелността, дружественото право и вещното право. В резултат на това тези дружества също са засегнати от обусловените „отгоре“ нарушения, произтичащи от дискриминационното или неправилното прилагане на законодателството в областта на несъстоятелността и вещното право. При настоящото разследване не беше установено нищо, което би поставило тези констатации под въпрос, като КТК и групата Yiguan само заявиха, че разпределянето на земя не представлява ограничение или забрана за използване на земя с търговска цел, както и че всички държави защитават земеделските стопани, тъй като селското стопанство представлява изключително важна част от икономическите дейности на всяка страна, тясно свързани със социалната стабилност и сигурност. При това положение Комисията направи предварително заключение, че китайското законодателство в областта на несъстоятелността и вещното право не функционира правилно, което води до нарушения, когато се поддържа дейността на неплатежоспособни дружества и се предоставят права за ползване на земя в КНР. Въз основа на наличните доказателства и при липса на каквато и да е друга информация, сочеща обратното, изглежда, че тези съображения се отнасят в пълна степен и за сектора на консервираните мандарини.
                  
               
                     (87)
                  
                  
                     При окончателното разгласяване КТК и групата Yiguan заявиха, че тъй като Комисията не е успяла да намери доказателства в подкрепа на заключението си за нарушения на пазара поради липса на фактически елементи в сектора на цитрусовите плодове, тя се е основала на цялостната икономическа структура на Китай, която се характеризира със „социалистическата икономика“, административната структура на ПКНР и ролята на ККП. В своите коментари КТК отбеляза, че такива елементи, като неприлагане, дискриминационно прилагане или неправилно прилагане на законодателството в областта на несъстоятелността, дружественото право или вещното право, не се срещат в сектора на цитрусовите плодове.
                  
               
                     (88)
                  
                  
                     Аргументите на КТК обаче не бяха приети. Комисията припомни, че китайското законодателство в областта на несъстоятелността, дружественото право и вещното право са общоприложими (48), включително в сектора на консервираните мандарини. Няма точни и подходящи доказателства, които да позволят да се установи, че секторът на цитрусовите плодове не е засегнат от нарушенията в резултат на неприлагането, дискриминационното прилагане или неправилното прилагане на законодателството в областта на несъстоятелността, дружественото право или вещното право.
                  
               
                     (89)
                  
                  
                     Предвид горепосоченото Комисията стигна до заключението, че е налице дискриминационно прилагане или неправилно прилагане на законодателството в областта на несъстоятелността и вещното право в сектора на консервираните мандарини, включително по отношение на разглеждания продукт.
                  
               3.2.1.7.   Значителни нарушения съгласно член 2, параграф 6а, буква б), пето тире от основния регламент: изкривяване на разходите за заплати
         
                     (90)
                  
                  
                     В КНР не може да се развие напълно пазарно ориентирана система на заплащане на труда, тъй като работниците и работодателите са възпрепятствани в правото си на колективно сдружаване. КНР не е ратифицирала някои от основните конвенции на Международната организация на труда (МОТ), по-специално тези относно свободата на сдружаване и относно колективното договаряне (49). Съгласно националното право в държавата действа само една синдикална организация. Тази организация обаче не е независима от държавните власти и ангажиментът ѝ към колективното договаряне и защитата на правата на работниците остава минимален (50). Освен това мобилността на китайската работна сила е възпрепятствана от системата за регистриране на домакинствата, поради която достъпът до пълния набор от социални осигуровки и други обезщетения е ограничен само до местните жители на дадена административна област. В резултат на това работниците, които нямат местна адресна регистрация, обикновено се намират в уязвимо положение по отношение на заетостта и получават по-ниски доходи в сравнение с онези, които имат такава регистрация (51). Тези констатации показват изкривяване на разходите за заплати в КНР.
                  
               
                     (91)
                  
                  
                     Не бяха представени доказателства, от които да става ясно, че секторът на консервираните мандарини не е предмет на описаната тук система на китайското трудово право. Напротив, КТК и групата Yiguan заявиха, че значителна част от работната сила на дружествата за цитрусови плодове обикновено се състои от временни или сезонни работници, наети на работа от селските райони, без да сключват трудов договор с дружествата, и чието заплащане се основава изцяло на произведеното или преработеното количество. КТК и групата Yiguan не представиха никаква информация, която да обори констатациите в съображение 90. Вместо това те просто заявиха, че бързият растеж на урбанизацията в Китай е безспорен и че движението на милиони хора в много градове показва съществуването на мобилност на хората в Китай. Въпреки това, както е посочено в съображение 90, не физическата мобилност на самите работници, а последиците от системата за регистриране на домакинствата водят до изкривявания във връзка със заплатите поради уязвимостта на определени категории работници. Освен това КТК и Yiguan се позоваха на първоначалното разследване, но те не посочиха никоя конкретна констатация в това разследване, която да поставя под въпрос наличието на значителни нарушения по смисъла на член 2, параграф 6а, буква б), пето тире от основния регламент. В тази връзка Комисията отбеляза, че първоначалното разследване не подкрепя позицията на КТК и Yiguan, а посочва редица нередности по отношение на начина, по който се сключват трудовите договори и се заплаща на работниците.
                  
               
                     (92)
                  
                  
                     След окончателното разгласяване КТК повтори доводите си относно двете групи работници в сектора за преработка на плодове, а именно наетите лица на пълно работно време и сезонните работници. В тази връзка КТК настоя, че използването на сезонни работници от северната част на КНР от предприятията за преработка на плодове показва както свободата при наемане на работници, така и свободата при започване на работа. Поради това КТК счете, че оценката на Комисията за изкривяванията, свързани със заплатите, е погрешна от фактическа гледна точка.
                  
               
                     (93)
                  
                  
                     Комисията обаче не твърди, че самото съществуване на различни категории работници, като например наети лица на пълно работно време или сезонни работници, води до значителни нарушения. Вместо това особеностите на системата на трудовото право в съчетание със системата за регистриране на домакинствата и липсата на колективни трудови организации, представляващи интересите на работниците, водят до описаните по-горе в съображение 90 нередности и изкривявания във връзка с заплатите. Следователно доводите на КТК не биха могли да се приемат.
                  
               
                     (94)
                  
                  
                     Следователно секторът на консервираните мандарини е засегнат от изкривявания по отношение на разходите за заплати както пряко (при производството на разглеждания продукт или на основната суровина, използвана за неговото производство), така и косвено (при ползването на капитал или материали за влагане, предоставяни от дружества, които са обект на същата система на трудово право в КНР).
                  
               3.2.1.8.   Значителни нарушения съгласно член 2, параграф 6а, буква б), шесто тире от основния регламент: достъп до финансиране, предоставян от институциите, които изпълняват цели на обществената политика или по друг начин не действат независимо от държавата
         
                     (95)
                  
                  
                     Достъпът до капитал за корпоративни участници в КНР е белязан от различни нарушения.
                  
               
                     (96)
                  
                  
                     Първо, китайската финансова система се характеризира със силната позиция на държавните банки (52), които се ръководят от критерии, различни от икономическата жизнеспособност на даден проект, при предоставянето на достъп до финансиране. Подобно на нефинансовите ДП банките остават свързани с държавата не само чрез собствеността, но и посредством лични отношения (висшите ръководители на големи държавни финансови институции се назначават от ККП) (53), и също като тях редовно изпълняват обществени политики, разработени от правителството. По този начин банките спазват изричното правно задължение да извършват дейността си в съответствие с нуждите на националното икономическо и социално развитие, ръководени от промишлената политика на държавата (54). Тази ситуация допълнително се усложнява от други съществуващи правила, въз основа на които финанси се насочват към сектори, определени от правителството като „насърчавани“ или важни в друго отношение (55).
                  
               
                     (97)
                  
                  
                     Макар да се признава, че в редица правни разпоредби е изтъкната необходимостта от спазване на нормално банково поведение и на пруденциални правила, като например необходимостта от проверка на кредитоспособността на кредитополучателя, съществуват многобройни доказателства, в това число констатации, направени в разследванията за търговска защита, които сочат, че тези разпоредби играят едва второстепенна роля при прилагане на различните правни инструменти.
                  
               
                     (98)
                  
                  
                     Освен това рейтингите на облигациите и кредитните рейтинги често са предмет на нарушения поради различни причини, включително поради факта, че оценката на риска се влияе както от стратегическото значение на дружеството за ПКНР, така и от надеждността на предоставяните от правителството имплицитни гаранции. От оценките недвусмислено става ясно, че китайските кредитни рейтинги системно намират израз в по-ниски международни рейтинги (56).
                  
               
                     (99)
                  
                  
                     Тази ситуация допълнително се усложнява от други съществуващи правила, въз основа на които финанси се насочват към сектори, определени от правителството като „насърчавани“ или важни в друго отношение (57). Това води до склонност към кредитиране на ДП, на големи и влиятелни частни предприятия, както и на предприятия в ключови сектори на промишлеността, което от своя страна означава, че не всички участници на пазара са равнопоставени по отношение на достъпа до капитал и неговата цена.
                  
               
                     (100)
                  
                  
                     Второ, разходите по заеми се поддържат изкуствено ниски, за да се стимулира растежът на инвестициите. Това води до прекомерно ползване на капиталови инвестиции с все по-ниска възвръщаемост. Пример за това е неотдавнашното нарастване на корпоративната задлъжнялост в държавния сектор въпреки резкия спад в рентабилността, което навежда на мисълта, че механизмите, действащи в банковата система, не следват обичайните търговски реакции.
                  
               
                     (101)
                  
                  
                     На трето място, въпреки че през октомври 2015 г. беше постигнато либерализиране на номиналния лихвен процент, ценовите сигнали все още не са резултат от свободни пазарни сили, а са повлияни от нарушения, предизвикани от правителството. Действително делът на отпускане на заеми с лихвен процент, който не надвишава референтния, все още представлява 45 % от всички заеми, а прибягването до целеви кредити, изглежда, се е засилило, тъй като този дял се е увеличил значително след 2015 г. въпреки влошаването на икономическите условия. Изкуствено ниските лихвени проценти водят до занижена цена на капитала и съответно — до прекомерното му използване.
                  
               
                     (102)
                  
                  
                     Общият растеж на кредитите в КНР показва влошаване на ефективността на разпределянето на капитала, като няма никакви признаци за ограничаване на отпускането на кредити, както би се очаквало в пазарна среда без нарушения. В резултат на това през последните години необслужваните кредити бързо са се увеличили. Изправено пред нарастване на заемите с висок кредитен риск, ПКНР е предпочело да избегне изпадането в неплатежоспособност. Така проблемът с лошите кредити се урежда с отпускането на нови средства за финансиране на дългове, като по този начин се създават т.нар. дружества „зомби“, или с прехвърляне на собствеността върху дълга (например чрез сливания или замяна на дълг срещу капитал), без непременно с това да се решава основният проблем с дълга или да се отстраняват причините за възникването му.
                  
               
                     (103)
                  
                  
                     Въпреки стъпките, предприети наскоро за либерализиране на пазара, системата за корпоративно кредитиране в КНР е засегната съществено от значителни нарушения, произтичащи от все така всеобхватната роля на държавата на капиталовите пазари.
                  
               
                     (104)
                  
                  
                     Не бяха представени доказателства, че секторът на консервираните мандарини няма да бъде засегнат от гореописаната намеса на правителството във финансовата система. Поради това пазарните условия на всички нива са сериозно засегнати от значителната правителствена намеса във финансовата система.
                  
               
                     (105)
                  
                  
                     В коментарите си по окончателното разгласяване според КТК Комисията, като се основава на твърдение, че държавната собственост на финансовите институции в Китай и присъствието на ККП нарушават финансирането и лихвения процент, стига до прибързаното заключение, че съществуват нарушения в селското стопанство и преработвателната промишленост на Китай. КТК отбеляза липсата на обяснение от страна на Комисията дали секторът на цитрусовите плодове има проблеми с достъпа до финансиране, след което тя изрази мнението, че целите и мотивацията на изменения инструмент за търговска защита на ЕС са създаване на нови разпоредби, които не се съдържат в АДС на СТО.
                  
               
                     (106)
                  
                  
                     В отговор на тези коментари Комисията посочи, че гореизложеният ѝ анализ относно нарушенията по смисъла на член 2, параграф 6а, буква б), шесто тире, се основава на обективни доказателства, които са приложени към досието и по отношение на които на КТК е била дадена възможност да представи коментарите си. Въз основа на всички налични факти Комисията не разполагаше с точни и подходящи доказателства, че няма да са налице нарушения във връзка с достъпа до финансиране. Що се отнася до коментарите на КТК относно съвместимостта на член 2, параграф 6а от основния регламент с разпоредбите на СТО, те вече бяха разгледани в съображения 54 и 57 по-горе.
                  
               3.2.1.9.   Системен характер на описаните нарушения
         
                     (107)
                  
                  
                     Комисията отбеляза, че нарушенията, описани в доклада, са типични за китайската икономика. Наличните доказателства сочат, че фактите и особеностите на китайската система, описани по-горе в раздели 3.2.1.1—3.2.1.5, както и в част А от доклада, важат за цялата държава и за всички сектори на икономиката. Същото се отнася и за характеристиките на производствените фактори, посочени в раздели 3.2.1.6—3.2.1.8 по-горе и в част Б от доклада.
                  
               
                     (108)
                  
                  
                     Комисията припомня, че за производството на консервирани мандарини се използва широка гама от материали за влагане. Според доказателствата по случая оказалият съдействие производител износител е набавял всичките си материали за влагане от КНР, като се изключи част от захарта. Когато производителите на консервирани мандарини купуват/договарят тези материали за влагане, заплатените от тях цени (които се отчитат като разходи) са очевидно изложени на същите горепосочени системни нарушения. Например доставчиците на материали за влагане наемат работна сила, която е предмет на нарушенията. Те имат достъп до заеми, които са предмет на нарушения във финансовия сектор/при разпределянето на капитал. Освен това дейността им е направлявана от системата за планиране, която се прилага на всички равнища на управление и във всички сектори.
                  
               
                     (109)
                  
                  
                     Следователно не само че цените при продажбите на вътрешния пазар на консервирани мандарини не могат да се ползват по смисъла на член 2, параграф 6а, буква а) от основния регламент, но и всички разходи за материали за влагане (включително за суровини, енергия, земя, финансиране, труд и др.) са по същия начин засегнати, тъй като ценообразуването им е повлияно от съществена правителствена намеса, както това е описано в части А и Б от доклада. Всъщност правителствената намеса, описана във връзка с разпределянето на капитал, земя, труд, енергия и суровини, съществува навсякъде в КНР. Това означава например, че даден материал за влагане, който сам по себе си е произведен в КНР чрез комбиниране на редица производствени фактори, е изложен на въздействието на значителни нарушения. Същото се отнася и за материалите за влагане, които се използват в производството на материали за влагане, и така нататък. Нито ПКНР, нито производителите износители представиха доказателства или аргументи в настоящото разследване, които да сочат обратното.
                  
               3.2.1.10.   Заключение
         
                     (110)
                  
                  
                     Анализът, изложен в раздели 3.2.1.2—3.2.1.9, който включва разглеждане на всички налични доказателства във връзка с намесата на КНР в националната икономика като цяло, както и в сектора на консервираните мандарини (включително разглеждания продукт), показа, че нито цените, нито разходите във връзка с разглеждания продукт, в това число тези за суровини, енергия и труд, са формирани от силите, действащи на свободния пазар, защото са повлияни от съществена правителствена намеса по смисъла на член 2, параграф 6а, буква б) от основния регламент, както е показано от действителното или потенциалното въздействие на един или повече съответни елементи, посочени в него. Въз основа на това и предвид липсата на съдействие от страна на ПКНР Комисията стигна до заключението, че в този случай не е целесъобразно да се използват цените и разходите на вътрешния пазар, за да се определи нормалната стойност.
                  
               
                     (111)
                  
                  
                     Вследствие на това Комисията пристъпи към формиране на нормалната стойност изключително на основата на разходи за производство и продажба, отразяващи цени или референтни стойности, при които няма нарушения, което в този случай означава на основата на съответните разходи за производство и продажба в подходяща представителна държава, в съответствие с член 2, параграф 6а, буква а) от основния регламент, както е изложено в следващия раздел.
                  
               3.2.2.   Представителна държава
         
         
                     (112)
                  
                  
                     Изборът на представителната държава се основаваше на следните критерии:
                     
                                 а)
                              
                              
                                 равнище на икономическо развитие, сходно с това на КНР. За тази цел Комисията използва държавите с брутен национален доход, сходен с този на КНР, въз основа на базата данни на Световната банка;
                              
                           
                                 б)
                              
                              
                                 производство на продукта, предмет на разследването, в представителната държава;
                              
                           
                                 в)
                              
                              
                                 наличие на необходимите публични данни в представителната държава;
                              
                           
                                 г)
                              
                              
                                 в случаите, когато има повече от една възможна представителна държава, където е уместно, е дадено предимство на държавата, която има сходно равнище по отношение на социалната и екологична защита.
                              
                           
               
                     (113)
                  
                  
                     Както е обяснено в съображения 43—45, Комисията предостави на заинтересованите страни две бележки към досието относно източниците за определяне на нормалната стойност. Във втората бележка към досието Комисията стигна до заключението, че Турция е подходяща представителна държава съгласно член 2, параграф 6а, буква а), първо тире от основния регламент. Комисията не получи коментари относно избора на представителна държава.
                  
               3.2.3.   Източници, използвани за установяване на разходите, при които няма нарушения
         
         
                     (114)
                  
                  
                     В първата бележка към досието Комисията заяви, че за да формира нормалната стойност в съответствие с член 2, параграф 6а, буква а) от основния регламент, ще използва GTA, за да установи разходите, при които няма нарушения, за повечето производствени фактори, докато при определяне на незасегнатите от нарушения разходи за труд, енергия и отпадъци използваният източник ще зависи от избраната представителна държава.
                  
               
                     (115)
                  
                  
                     Освен това въз основа на решението да използва Турция като представителна държава, както е посочено във втората бележка към досието, Комисията информира заинтересованите страни, че за установяване на незасегнатите от нарушения разходи за производствените фактори възнамерява да използва GTA, а за определяне на разходите, при които няма нарушения, за труд и енергия — данни на Турския статистически институт.
                  
               3.2.4.   Разходи и референтни стойности, при които няма нарушения
         
         3.2.4.1.   Данни, използвани за формиране на нормалната стойност
         
                     (116)
                  
                  
                     В първата и втората бележка към досието Комисията заяви, че за да формира нормалната стойност в съответствие с член 2, параграф 6а, буква а) от основния регламент, възнамерява да използва следните източници:
                     
                                 а)
                              
                              
                                 GTA (58) за суровините;
                              
                           
                                 б)
                              
                              
                                 Турския статистически институт (Turkstat) (59) за труда и електроенергията;
                              
                           
                                 в)
                              
                              
                                 Orbis (60) за финансовите данни на турско дружество по отношение на ПОАР и печалбата.
                              
                           
               
                     (117)
                  
                  
                     В следващата таблица са обобщени производствените фактори, използвани при изчисленията, с техните съответни кодове по ХС и единични стойности по данни от GTA или турските бази данни, включително вносните мита и транспортните разходи.
                     
                        Таблица 1
                     
                     
                                 Производствен фактор
                              
                              
                                 Турски стокови кодове
                              
                              
                                 Стойност, при която няма нарушения
                              
                           
                                 
                                    Суровини
                                 
                              
                           
                                 Цитрусови плодове, пресни или сушени, мандарини (включително тангерини и сатсумаси)
                              
                              
                                 0805211000 
                              
                              
                                 5,66 CNY/kg
                              
                           
                                 Захар от захарна тръстика или от цвекло и химически чиста захароза, в твърдо състояние, без ароматизиращи или оцветяващи добавки, бяла захар
                              
                              
                                 1701991000 
                              
                              
                                 6,15 CNY/kg
                              
                           
                                 Кутии и кашони, от навълнени хартия или картон за канцеларски цели, за магазини или подобни
                              
                              
                                 4819100000 
                              
                              
                                 11,69 CNY/kg
                              
                           
                                 Етикети от всякакъв вид, от хартия или картон, напечатани, самозалепващи
                              
                              
                                 4821101000 
                              
                              
                                 118,30 CNY/kg
                              
                           
                                 Други хартии, картони, целулозна вата, платна от целулозни влакна, изрязани на формати; други изделия от хартиена маса, хартия, картон, целулозна вата или платна от целулозни влакна
                              
                              
                                 4823904090 
                              
                              
                                 38,95 CNY/kg
                              
                           
                                 Кутии за затваряне чрез заваряване или обковаване от типовете, използвани за хранителни стоки, от чугун, желязо или стомана, с вместимост, непревишаваща 300 l, без механични или термични устройства, дори с вътрешна или топлоизолационна облицовка
                              
                              
                                 7310211100 
                              
                              
                                 28,26 CNY/kg
                              
                           
                                 
                                    Труд
                                 
                              
                           
                                 Разходи за труд в производството
                              
                              
                                 [Не е приложимо]
                              
                              
                                 37,70 CNY/час
                              
                           
                                 
                                    Енергия
                                 
                              
                           
                                 Електроенергия
                              
                              
                                 [Не е приложимо]
                              
                              
                                 0,52 CNY/ kWh
                              
                           
               3.2.4.2.   Суровини и скрап
         
                     (118)
                  
                  
                     Като се има предвид липсата на информация за пазара на представителната държава, за всички суровини Комисията използва цените на вноса. Цената на вноса в представителната държава беше определена като среднопретеглена единична цена на вноса от всички трети държави с изключение на КНР. По същия начин бяха изключени и данните за вноса в представителната държава от държави, които не са членки на СТО и са изброени в приложение 1 към Регламент (ЕС) 2015/755 на Европейския парламент и на Съвета (61). Съгласно член 2, параграф 7 от основния регламент се приема, че цените на вътрешния пазар в тези държави не могат да се използват за определяне на нормалната стойност, и във всеки случай данните за такъв внос бяха незначителни. Комисията реши да изключи вноса от КНР в представителната държава, тъй като заключи в съответствие с посоченото в раздел 3.2.1.10, че е нецелесъобразно да се използват цените и разходите на вътрешния пазар на КНР поради съществуването на значителни нарушения по смисъла на член 2, параграф 6а, буква б) от основния регламент. Тъй като няма доказателства, че едни и същи нарушения не засягат в еднаква степен продуктите, предназначени за износ, Комисията счете, че експортните цени са повлияни от същите нарушения. Комисията установи, че вносът от други трети държави остава представителен, като варира от 70 % до 100 % от общия обем на вноса в Турция.
                  
               
                     (119)
                  
                  
                     Комисията се опита да установи цената, при която няма нарушения, на използваните в производството на консервирани мандарини суровини на равнище завод на производителя износител в съответствие с изискването в член 2, параграф 6а, буква а), първо тире от основния регламент. За тази цел тя приложи вносното мито на представителната държава за всяка съответна държава на произход и добави вътрешните транспортни разходи към цената на вноса. Вътрешните транспортни разходи за всички суровини бяха изчислени въз основа на данните, предоставени от оказалите съдействие производители износители, и поради съображения във връзка с поверителността те не са включени в посочените в таблица 1 референтни стойности.
                  
               3.2.4.3.   Труд
         
                     (120)
                  
                  
                     Комисията се позова на статистическите данни за разходите за труд от турския статистически институт, който публикува подробна информация за заплатите в различни икономически сектори в Турция. Комисията използва информацията за заплатите, съобщена от турската преработвателна промишленост за 2016 г. (последната налична информация), за икономическата дейност С.10 (Производство на хранителни продукти) съгласно класификацията NACE Rev. 2 в Турция за установяване на разходите за труд (62), при които няма нарушения, съгласно класификацията на NACE Rev.2 (63). Тази информация не позволява да се направи разграничение между нискоквалифицирани и висококвалифицирани служители. Както беше направено при предходни разследвания, средната месечна стойност за 2016 г. трябваше надлежно да се коригира спрямо инфлацията, като се използва публикуваният от Турския статистически институт индекс на цените на производителите на вътрешния пазар (64).
                  
               3.2.4.4.   Електроенергия
         
                     (121)
                  
                  
                     За установяването на референтна стойност за електроенергията Комисията използва тарифите за електроенергията, публикувани от Турския статистически институт (65). Комисията се основа на данните за цените на електроенергията за промишлени нужди в съответния интервал на потребление.
                  
               3.2.4.5.   Консумативи/незначителни количества
         
                     (122)
                  
                  
                     Поради големия брой производствени фактори и общото незначително тегло на някои от суровините в общите производствени разходи (като например лимонена киселина, течни основи, солна киселина, калциев лактат, различни опаковъчни материали), представляващи общо по-малко от 2 % от общите производствени разходи, и поради факта, че дъмпингът беше вече установен въз основа на другите основни производствени фактори, Комисията изчисли нормалната стойност въз основа на следните фактори: сатсумаси, захар, калаени консерви, капаци, картон, хартиени кутии и хартиени етикети. Останалите производствени фактори бяха обединени в групата на консумативите.
                  
               
                     (123)
                  
                  
                     Комисията изчисли процента на консумативите спрямо общите разходи за суровини въз основа на оказалия съдействие производител износител и приложи този процент към преизчислените разходи за суровини, като използваше установените цени, при които няма нарушения.
                  
               3.2.4.6.   Общопроизводствени разходи, ПОАР и печалба
         
                     (124)
                  
                  
                     Общопроизводствените разходи на оказалите съдействие производители износители бяха изразени като дял от действителните производствени разходи на производителите износители. Този процент беше приложен към производствените разходи, при които няма нарушения.
                  
               
                     (125)
                  
                  
                     За ПОАР и печалбата Комисията използва финансовите данни на турски производител (66), които са публично достъпни за периода януари—декември 2019 г., както беше обявено във втората бележка към досието.
                  
               
                     (126)
                  
                  
                     В резултат от това следните елементи бяха добавени към производствените разходи, при които няма нарушения:
                     
                                 а)
                              
                              
                                 ПОАР в размер на 10,40 % от цената на продадените стоки, добавени към сбора на производствените разходи;
                              
                           
                                 б)
                              
                              
                                 печалба в размер на 18,30 % от цената на продадените стоки, добавени към производствените разходи.
                              
                           
               3.2.4.7.   Изчисляване на нормалната стойност
         
                     (127)
                  
                  
                     За да определи формираната нормална стойност, Комисията предприе следните стъпки.
                  
               
                     (128)
                  
                  
                     Първо, Комисията определи незасегнатите от нарушения производствени разходи за консервирани мандарини. Тя приложи разходите за единица продукция, при които няма нарушения, към действителното потребление на отделните производствени фактори на оказалата съдействие група производители износители.
                  
               
                     (129)
                  
                  
                     Второ, Комисията добави към незасегнатите от нарушения производствени разходи за консервирани мандарини общопроизводствените разходи, определени в съответствие с описаното по-горе, за да се получат производствените разходи, при които няма нарушения.
                  
               
                     (130)
                  
                  
                     На последно място, що се отнася до установените производствени разходи, при които няма нарушения, Комисията добави ПОАР и печалбата, както е обяснено в съображение 126.
                  
               
                     (131)
                  
                  
                     Въз основа на това Комисията формира нормалната стойност по вид на продукта на базата на цена франко завода в съответствие с член 2, параграф 6а, буква а) от основния регламент.
                  
               3.3.   Експортна цена за оказалата съдействие група производители износители
         
         
                     (132)
                  
                  
                     През разследвания период в рамките на прегледа оказалата съдействие група производители износители е изнасяла продукта, предмет на прегледа, пряко на независими клиенти в Съюза. Поради това, в съответствие с член 2, параграф 8 от основния регламент, експортната цена беше действително платената или подлежащата на плащане цена за продукта, предмет на прегледа, когато той е бил продаван за износ за Съюза.
                  
               3.4.   Сравнение и дъмпингов марж
         
         
                     (133)
                  
                  
                     Комисията сравни формираната нормална стойност в съответствие с член 2, параграф 6а, буква а) от основния регламент с експортната цена на равнище франко завода.
                  
               
                     (134)
                  
                  
                     Когато това беше обосновано от необходимостта да се гарантира обективно сравнение, Комисията коригира експортната цена за разликите, отразяващи се на сравнимостта на цените, в съответствие с член 2, параграф 10 от основния регламент. Бяха направени корекции за вътрешен транспорт, обработка, товарене и допълнителни разходи, вариращи от 2 % до 8 %, разходи за кредити — от 0,1 % до 3 %, комисиони — от 0,1 % до 3 %, и банкови такси — от 0,1 % до 3 %.
                  
               
                     (135)
                  
                  
                     Когато беше обосновано, Комисията коригира формираната нормална стойност с процента на невъзстановен ДДС при експортните продажби.
                  
               
                     (136)
                  
                  
                     Комисията сравни среднопретеглената нормална стойност за всеки вид на сходния продукт със среднопретеглената експортна цена на съответния вид на разглеждания продукт в съответствие с член 2, параграфи 11 и 12 от основния регламент.
                  
               
                     (137)
                  
                  
                     На тази основа среднопретегленият дъмпингов марж, изразен като процент от цената CIF на границата на Съюза преди облагането с мито, e 184 % за групата Yiguan.
                  
               3.5.   Дъмпинг от страна на неоказалите съдействие производители износители
         
         
                     (138)
                  
                  
                     Комисията също така изчисли средния дъмпингов марж за неоказалите съдействие производители износители. Комисията използва наличните факти в съответствие с член 18 от основния регламент.
                  
               
                     (139)
                  
                  
                     Първо, за да установи нормалната стойност, Комисията използва средната нормална стойност на оказалата съдействие група производители износители. Второ, за да определи експортната цена, Комисията използва базата данни по член 14, параграф 6, след като извади износа на оказалата съдействие група производители износители. За целите на сравнението Комисията коригира експортната цена до равнище франко завода, като използва средните проверени корекции на оказалата съдействие група производители износители, включително транспортните разходи.
                  
               
                     (140)
                  
                  
                     На тази основа среднопретегленият дъмпингов марж, изразен като процент от цената CIF на границата на Съюза преди облагането с мито, e 206 %.
                  
               
                     (141)
                  
                  
                     Следователно няма съмнение, че през разследвания период в рамките на прегледа дъмпингът е продължил.
                  
               3.6.   Заключение относно продължаването на дъмпинга
         
         
                     (142)
                  
                  
                     Поради това Комисията направи заключението, че през разследвания период в рамките на прегледа дъмпингът е продължил.
                  
               3.7.   Доказателства за вероятността за продължаване на дъмпинга от КНР
         
         
                     (143)
                  
                  
                     В допълнение към заключението за продължаване на дъмпинга през разследвания период в рамките на прегледа Комисията разгледа вероятността за продължаване на дъмпинга, ако изтече срокът на действие на мерките. При този анализ бяха взети предвид китайският производствен капацитет и китайският свободен капацитет, поведението на китайските износители на други пазари, състоянието на вътрешния пазар на КНР и привлекателността на пазара на Съюза.
                  
               
                     (144)
                  
                  
                     Както беше посочено по-горе, само петима китайски производители износители или групи производители износители заявиха интерес и попълниха приложение I към известието за започване на преглед. Поради това информацията относно производствения и свободния капацитет на китайските производители износители, с която Комисията разполагаше, беше ограничена.
                  
               
                     (145)
                  
                  
                     Поради тази причина по-голямата част от изложените по-долу констатации относно продължаването или повторното възникване на дъмпинга трябваше да се основават на други източници, а именно на базите данни на Евростат и GTA и на информацията, представена КТК и от промишлеността на Съюза в искането за преглед. При анализа на тази информация се установи посоченото по-долу.
                  
               3.7.1.   Производствен капацитет и свободен капацитет в КНР
         
         
                     (146)
                  
                  
                     Китай несъмнено е най-голямата в света държава, произвеждаща консервирани мандарини, с производство, което се изчислява на 540 000 до 700 000 тона (67).
                  
               
                     (147)
                  
                  
                     Що се отнася до общия китайски производствен капацитет и китайския свободен капацитет, Комисията не получи цялостна информация за КНР. Поради това Комисията направи констатациите си въз основа на информацията, представена от петимата производители/група производители, които отговориха на въпросника за изготвяне на извадка. Китайският свободен капацитет, съобщен от петимата производители/група производители, е бил около 40—60 000 тона (т.е. около 40 % от производствения им капацитет), което вече е по-голямо от общия обем на продажбите на промишлеността на Съюза.
                  
               3.7.2.   Поведение на китайските износители на пазарите на трети държави
         
         
                     (148)
                  
                  
                     Китайската експортна цена за пазарите на трети държави беше определена по време на разследвания период в рамките на прегледа въз основа на наличните данни от експортната статистика на GTA (68), а именно въз основа на количествата и стойностите на износа от КНР (на равнище франко борд (FOB). Съюзът е третият по значение експортен пазар за китайските производители износители. Средната единична цена за Съюза е 1,17 USD на килограм. САЩ и Япония заемат първо и второ място като най-важни експортни пазари. Средната единична цена е съответно 1,19 USD и 1,15 USD на килограм.
                  
               
                     (149)
                  
                  
                     Според GTA и КТК обемът на износа за САЩ е намалял значително между 2018 г. и 2019 г., а именно от 195 066 тона на 139 682 тона (разлика от 55 384 тона, равняващи се на общото потребление на Съюза). Това намаление се обяснява главно с налагането на допълнително мито от 25 % върху консервираните мандарини (част от по-големия пакет от мита, наложени с мерките на САЩ по раздел 301 относно китайския внос) (69).
                  
               3.7.3.   Привлекателност на пазара на Съюза
         
         
                     (150)
                  
                  
                     Пазарът на Съюза е значително по-малък от наличния свободен капацитет на китайските производители. Освен това поради търговските спорове със САЩ (70) китайските производители са загубили около 55 000 тона износ за САЩ, които лесно могат да бъдат пренасочени към пазара на Съюза. Този обем е значително по-висок в сравнение с потреблението на Съюза. Преди въвеждане на антидъмпинговите мерки Съюзът е бил традиционен пазар за Китай, като износът е бил три пъти по-голям от нивото понастоящем. Средната експортна цена за пазара на Съюза (USD 1,17/kg) е малко по-висока от тази за Япония (USD 1,15/kg), но е значително по-висока в сравнение с цената за Тайланд (USD 1,04/kg). Следва да се отбележи също така, че цената за САЩ (USD 1,19/kg) е в същия обхват като тази за Съюза.
                  
               
                     (151)
                  
                  
                     В обобщение, с оглед на големия наличен производствен капацитет в Китай (и по този начин способността му за бързо увеличаване на производствените обеми) и миналите дъмпингови практики, е разумно да се заключи, че отмяната на настоящите мерки би довела до увеличаване на китайския дъмпингов внос на пазара на Съюза.
                  
               3.8.   Заключение относно вероятността за продължаване на дъмпинга
         
         
                     (152)
                  
                  
                     С оглед на гореизложеното Комисията стигна до извода, че съществува вероятност дъмпингът да продължи, ако срокът на действие на настоящите мерки да изтече. По-специално равнището на нормалните стойности, установени за китайските износители/производители, равнището на експортните цени на оказалия съдействие производител за пазарите на трети държави, привлекателността на пазара на Съюза и наличието на значителен производствен капацитет в КНР сочат, че има голяма вероятност за продължаване на дъмпинга, в случай че настоящите мерки се отменят.
                  
               3.9.   Вероятност за повторно възникване на дъмпинга
         
         
                     (153)
                  
                  
                     Както е посочено в съображение 165, китайският внос е останал значителен в сравнение с потреблението на Съюза през разследвания период в рамките на прегледа. При разследването се установи, че китайският внос е продължил да се осъществява на дъмпингови цени на пазара на Съюза. Освен това установените дъмпингови маржове се потвърждават от анализа на експортните цени за други трети държави, които изглеждат дори по-ниски, както е описано в съображение 150. С оглед на елементите, разгледани в раздели 3.7.2 и 3.7.3, Комисията също така стигна до заключението, че ако срокът на действие на мерките изтече, е много вероятно китайските производители да изнасят значителни количества от разглеждания продукт за Съюза на дъмпингови цени. Следователно налице са доказателства за вероятността за продължаване на дъмпинга и във всички случаи — за повторно възникване на дъмпинга, ако срокът на действие на мерките изтече.
                  
               4.   ВЕРОЯТНОСТ ЗА ПРОДЪЛЖАВАНЕ ИЛИ ПОВТОРНО ВЪЗНИКВАНЕ НА ВРЕДА
         
         4.1.   Общи бележки
         
         
                     (154)
                  
                  
                     Мандарините се берат през есента и зимата, като сезонът на бране и преработка започва в началото на октомври и завършва около края на януари (за някои сортове — февруари или март) през следващата година. Повечето договори за покупко-продажба се договарят през първите месеци на всеки сезон. Практиката в сектора на консервираните мандарини е да се използва сезонът (периодът от 1 октомври на дадена година до 30 септември на следващата година) като основа за сравнения. Както и в първоначалното разследване, Комисията възприе тази практика в своя анализ.
                  
               4.2.   Определение за промишленост на Съюза и производство на Съюза
         
         
                     (155)
                  
                  
                     През разследвания период в рамките на прегледа двама оказали съдействие производители от Съюза са произвеждали сходния продукт. До края на сезон 2017 г.—2018 г. е имало трима производители от Съюза. Третият производител от Съюза (71) е преустановил производството си от края на сезон 2017 г.—2018 г. В съответствие със стандартната практика на Комисията данните относно този бивш производител бяха включени в някои от макроикономическите показатели, за да могат те да отразяват всички известни данни, отнасящи се до разглеждания период за целите на анализа на вредата, за да се извърши най-добре обоснованото представяне на икономическото състояние на промишлеността на Съюза, както е предвидено в член 4, параграф 1 от основния регламент.
                  
               
                     (156)
                  
                  
                     Общото производство на Съюза на сходния продукт беше установено въз основа на отговорите на въпросника, представени от двамата оказали съдействие производители от Съюза за разглеждания период. Производството на бившия производител се основаваше на информацията, представена в жалбата от Fenaval, и е отразено до сезона 2017 г.—2018 г.
                  
               
                     (157)
                  
                  
                     Въз основа на горепосоченото Комисията стигна до заключението, че двамата оказали съдействие производители от Съюза, съставляващи общото производство на Съюза, представляват промишлеността на Съюза по смисъла на член 4, параграф 1 и член 5, параграф 4 от основния регламент.
                  
               
                     (158)
                  
                  
                     Тъй като промишлеността на Съюза се състои само от двама производители, всички данни, свързани с чувствителна информация, са представени под формата на индекси или са дадени в приблизителни стойности от съображения за поверителност.
                  
               
                     (159)
                  
                  
                     Беше установено, че през разследвания период в рамките на прегледа производството на Съюза е било между 18 000 и 24 000 тона.
                  
               4.3.   Предполагаемо потребление на Съюза
         
         
                     (160)
                  
                  
                     Комисията определи потреблението на Съюза въз основа на обема на продажбите на промишлеността на Съюза на пазара на Съюза и на данните от Евростат за вноса. Въпреки че производството на продукта, предмет на разследването, е сезонно, потреблението е равномерно разпределено през годината.
                  
               
                     (161)
                  
                  
                     На тази основа през разглеждания период потреблението на Съюза се е променяло, както следва:
                     
                        Таблица 2
                     
                     
                        Потребление на Съюза
                     
                     
                                  
                              
                              
                                 2015 г.—2016 г.
                              
                              
                                 2016 г.—2017 г.
                              
                              
                                 2017 г.—2018 г.
                              
                              
                                 РПРП
                              
                           
                                 Потребление на Съюза (в тонове)
                              
                              
                                 48 000 —64 000 
                              
                              
                                 56 000 —60 000 
                              
                              
                                 45 000 —60 000 
                              
                              
                                 47 000 —63 000 
                              
                           
                                 Индекс (2015 г.—2016 г. = 100)
                              
                              
                                 100
                              
                              
                                 118
                              
                              
                                 94
                              
                              
                                 99
                              
                           
                                 
                                    Източник: жалбата, отговорите на въпросника от страна на производителите от Съюза, Евростат.
                                 
                              
                           
               
                     (162)
                  
                  
                     През разглеждания период потреблението на Съюза е варирало в зависимост от качеството на реколтата в Съюза.
                  
               4.4.   Внос от засегнатата държава
         
         4.4.1.   Обем и пазарен дял на вноса от засегнатата държава
         
         
                     (163)
                  
                  
                     Комисията установи обема на вноса въз основа на базата данни на Евростат. Пазарният дял на вноса беше установен чрез сравнение между обемите на вноса с потреблението на Съюза, както е посочено в таблица 2 по-горе.
                  
               
                     (164)
                  
                  
                     Вносът в Съюза от КНР се е променял, както следва:
                     
                        Таблица 3
                     
                     
                        Обем и пазарен дял на вноса
                     
                     
                                  
                              
                              
                                 2015 г.—2016 г.
                              
                              
                                 2016 г.—2017 г.
                              
                              
                                 2017 г.—2018 г.
                              
                              
                                 РПРП
                              
                           
                                 Обем на вноса от КНР (в тонове)
                              
                              
                                 29 392 
                              
                              
                                 27 604 
                              
                              
                                 23 527 
                              
                              
                                 19 152 
                              
                           
                                 Индекс (2015 г.—2016 г. = 100)
                              
                              
                                 100
                              
                              
                                 94
                              
                              
                                 80
                              
                              
                                 65
                              
                           
                                 Пазарен дял на КНР (в %)
                              
                              
                                 61—46
                              
                              
                                 49—37
                              
                              
                                 52—39
                              
                              
                                 41—30
                              
                           
                                 Индекс (2015 г.—2016 г. = 100)
                              
                              
                                 100
                              
                              
                                 80
                              
                              
                                 85
                              
                              
                                 66
                              
                           
                                 
                                    Източник: Евростат.
                                 
                              
                           
               
                     (165)
                  
                  
                     През разглеждания период обемът на вноса от КНР е намалял с 35 %. Подобно на обема на вноса през разглеждания период пазарният дял на Китай е следвал низходяща тенденция, като се е свил с 34 %. Въпреки тази тенденция пазарният дял на разглеждания продукт е останал значителен.
                  
               4.4.2.   Цени на вноса от засегнатата държава и подбиване на цените
         
         
                     (166)
                  
                  
                     Комисията установи тенденцията по отношение на цените на китайския внос въз основа на статистически данни на Евростат. Средната цена на вноса в Съюза от КНР се е променяла, както следва:
                     
                        Таблица 4
                     
                     
                        Цени на вноса
                     
                     
                                  
                              
                              
                                 2015 г.—2016 г.
                              
                              
                                 2016 г.—2017 г.
                              
                              
                                 2017 г.—2018 г.
                              
                              
                                 РПРП
                              
                           
                                 Средна цена на китайския внос (EUR/тон)
                              
                              
                                 968
                              
                              
                                 994
                              
                              
                                 1 025 
                              
                              
                                 1 123 
                              
                           
                                 Индекс (2015 г.—2016 г. = 100)
                              
                              
                                 100
                              
                              
                                 103
                              
                              
                                 106
                              
                              
                                 116
                              
                           
                                 
                                    Източник: Евростат.
                                 
                              
                           
               
                     (167)
                  
                  
                     Както е посочено в таблицата по-горе, през разглеждания период цените на китайския внос са нараствали неизменно, като общият им ръст възлиза на 16 %.
                  
               
                     (168)
                  
                  
                     Тъй като обемът на вноса на единствения оказал съдействие износител е представлявал около 45 %—65 % (посочен е диапазон поради съображения за поверителност) от вноса от Китай през разследвания период в рамките на прегледа, подбиването на цените беше разгледано също така за целия китайски износ въз основа на статистическите данни за вноса.
                  
               
                     (169)
                  
                  
                     За тази цел среднопретеглените продажни цени на оказалите съдействие производители от Съюза за несвързани клиенти на пазара на Съюза бяха сравнени със съответните среднопретеглени цени CIF (стойност, застраховка и навло) на вноса от КНР съгласно данните на Евростат. За тези цени CIF (стойност, застраховка и навло) беше направена корекция, за да се покрият разходите, свързани с митническото оформяне, а именно митата и разходите след вноса. В отговор на коментар, получен от КТК във връзка с окончателното разгласяване, Комисията потвърди, че при нейния анализ на подбиването на цените приложимото антидъмпингово мито не е било добавено към среднопретеглените CIF стойности.
                  
               
                     (170)
                  
                  
                     На тази основа сравнението показа, че по време на разследвания период в рамките на прегледа вносът на разглеждания продукт е подбивал цените на промишлеността на Съюза с 9 %—11 %, когато цените на вноса се разглеждат без антидъмпинговите мита. Като се вземат предвид антидъмпинговите мита, Комисията не установи подбиване на цените за разследвания период в рамките на прегледа.
                  
               
                     (171)
                  
                  
                     При разглеждане на цените на вноса, които са съобщени само от оказалия съдействие китайски износител, надлежно коригирани, може да бъде установен марж на подбиване на цените в диапазона между 9 %—11 % през разследвания период в рамките на прегледа, без да се вземат предвид действащите антидъмпингови мита. Отново, ако Комисията вземе под внимание антидъмпинговите мита, тя не установява подбиване на цените.
                  
               4.5.   Внос в Съюза от други трети държави
         
         
                     (172)
                  
                  
                     През разглеждания период обемът на вноса от други трети държави е нараснал значително. По-голямата част от този внос (82 % по време на разглеждания период) е била от Турция.
                     
                        Таблица 5
                     
                     
                        Внос от други трети държави
                     
                     
                                  
                              
                              
                                 2015 г.—2016 г.
                              
                              
                                 2016 г.—2017 г.
                              
                              
                                 2017 г.—2018 г.
                              
                              
                                 РПРП
                              
                           
                                 Обем на вноса от други трети държави (в тонове)
                              
                              
                                 9 416 
                              
                              
                                 12 660 
                              
                              
                                 15 552 
                              
                              
                                 21 827 
                              
                           
                                 Индекс (2015 г.—2016 г. = 100)
                              
                              
                                 100
                              
                              
                                 134
                              
                              
                                 165
                              
                              
                                 232
                              
                           
                                 Пазарен дял
                              
                              
                                 20—15
                              
                              
                                 23—17
                              
                              
                                 35—26
                              
                              
                                 46—35
                              
                           
                                 Индекс (2015 г.—2016 г. = 100)
                              
                              
                                 100
                              
                              
                                 114
                              
                              
                                 175
                              
                              
                                 233
                              
                           
                                 
                                    Източник: Евростат.
                                 
                              
                           
               
                     (173)
                  
                  
                     Продажбите на турските износители и производители на пазара на Съюза са се увеличили през разглеждания период. Въпреки този растеж през разследвания период в рамките на прегледа китайските производители износители продължават обаче да са най-големият доставчик на разглеждания продукт в Съюза.
                  
               4.6.   Икономическо състояние на промишлеността на Съюза
         
         4.6.1.   Общи бележки
         
         
                     (174)
                  
                  
                     В съответствие с член 3, параграф 5 от основния регламент при разглеждане на въздействието на дъмпинговия внос върху промишлеността на Съюза беше направена оценка на всички икономически показатели, имащи отражение върху състоянието на промишлеността на Съюза по време на разглеждания период.
                  
               
                     (175)
                  
                  
                     Макроикономическите показатели (производство, производствен капацитет, използване на капацитета, обем на продажбите, растеж, пазарен дял, заетост, производителност и размер на дъмпинговите маржове) бяха разгледани на равнището на цялата промишленост на Съюза. За тази цел Комисията използва информацията, представена в жалбата, данните, събрани от производителите от Съюза преди и след започване на разследването, както и отговорите на въпросника от страна на производителите от Съюза. Както е посочено в съображение 156, за третия производител, който е преустановил дейността си от края на сезон 2017 г.—2018 г., Комисията взе предвид данните, предоставени от Fenaval в жалбата.
                  
               
                     (176)
                  
                  
                     Анализът на микроикономическите показатели (продажни цени, рентабилност, паричен поток, инвестиции, възвръщаемост на инвестициите, способност за привличане на капитал, стоково-материални запаси, равнища на запасите, заплати и производствени разходи) беше извършен на равнището на двамата оказали съдействие производители от Съюза през разследвания период в рамките на прегледа.
                  
               4.6.2.   Макроикономически показатели
         
         4.6.2.1.   Производство, производствен капацитет и използване на капацитета
         
                     (177)
                  
                  
                     Общото производство на Съюза, производственият капацитет и използването на капацитета са се променяли през разглеждания период за тримата активни производители от Съюза, както следва:
                     
                        Таблица 6
                     
                     
                        Производство, производствен капацитет и използване на капацитета
                     
                     
                                  
                              
                              
                                 2015 г.—2016 г.
                              
                              
                                 2016 г.—2017 г.
                              
                              
                                 2017 г.—2018 г.
                              
                              
                                 РПРП
                              
                           
                                 Производствен обем (в тонове)
                              
                              
                                 18 000 —25 000 
                              
                              
                                 25 000 —34  000 
                              
                              
                                 12 000 —16 000 
                              
                              
                                 18 000 —24  000 
                              
                           
                                 Индекс (2015 г.—2016 г. = 100)
                              
                              
                                 100
                              
                              
                                 137
                              
                              
                                 67
                              
                              
                                 97
                              
                           
                                 Производствен капацитет (в тонове)
                              
                              
                                 66 000 —88 000 
                              
                              
                                 66 000 —88 000 
                              
                              
                                 66 000 —88 000 
                              
                              
                                 46 000 —62 000 
                              
                           
                                 Индекс (2015 г.—2016 г. = 100)
                              
                              
                                 100
                              
                              
                                 100
                              
                              
                                 100
                              
                              
                                 71
                              
                           
                                 Използване на капацитета (%)
                              
                              
                                 28,3
                              
                              
                                 38,8
                              
                              
                                 19,1
                              
                              
                                 38,9
                              
                           
                                 
                                    Източник: жалбата и отговорите на въпросника от страна на производителите от Съюза.
                              
                           
               
                     (178)
                  
                  
                     По време на разглеждания период общият обем на производството в Съюза се е запазил като средна стойност, като са се наблюдавали колебания, свързани с качеството на реколтата (през 2016 г.—2017 г. реколтата е била особено добра, последвана от лоша реколта), както и с факта, че третият производител от Съюза е преустановил производството си в края на сезон 2017 г.—2018 г. Следователно през разследвания период в рамките на прегледа само двамата оказали съдействие производители от Съюза са произвеждали разглеждания продукт.
                  
               
                     (179)
                  
                  
                     През разглеждания период процентът на използване на капацитета системно е бил под 50 %. Този относително нисък процент се обяснява с факта, че основната суровина, използвана от производителите на консервирани мандарини, е пресният плод, който бързо се разваля. Следователно капацитетът трябва да бъде на разположение в разгара на прибирането на реколтата, за да могат да се обработват пресните плодове в относително кратък период от време.
                  
               4.6.2.2.   Обем на продажбите и пазарен дял
         
                     (180)
                  
                  
                     През разглеждания период обемът на продажбите на промишлеността на Съюза и пазарният дял на пазара на Съюза са се променяли за тримата активни производители от Съюза, както следва:
                     
                        Таблица 7
                     
                     
                        Обем на продажбите и пазарен дял
                     
                     
                                  
                              
                              
                                 2015 г.—2016 г.
                              
                              
                                 2016 г.—2017 г.
                              
                              
                                 2017 г.—2018 г.
                              
                              
                                 РПРП
                              
                           
                                 Обем на продажбите (в тонове)
                              
                              
                                 15 000 —20 000 
                              
                              
                                 22 000 —30 000 
                              
                              
                                 12 000 —16 000 
                              
                              
                                 13 000 —17 000 
                              
                           
                                 Индекс (2015 г.—2016 г. = 100)
                              
                              
                                 100
                              
                              
                                 146
                              
                              
                                 81
                              
                              
                                 86
                              
                           
                                 Пазарен дял (%)
                              
                              
                                 32
                              
                              
                                 40
                              
                              
                                 28
                              
                              
                                 28
                              
                           
               
                     (181)
                  
                  
                     Продажбите на промишлеността на Съюза принципно са следвали сходна тенденция като производството на Съюза. Като цяло продажбите на промишлеността на Съюза са спаднали с 14 % между сезон 2015 г.—2016 г. и разследвания период в рамките на прегледа, въпреки че потреблението през същия период е останало относително стабилно. Освен това пазарният дял на промишлеността на Съюза е намалял с 4 процентни пункта.
                  
               4.6.2.3.   Заетост и производителност
         
                     (182)
                  
                  
                     През разглеждания период заетостта и производителността са се променяли, както следва:
                     
                        Таблица 8
                     
                     
                        Заетост и производителност
                     
                     
                                  
                              
                              
                                 2015 г.—2016 г.
                              
                              
                                 2016 г.—2017 г.
                              
                              
                                 2017 г.—2018 г.
                              
                              
                                 РПРП
                              
                           
                                 Индекс (2015 г.—2016 г. = 100)
                              
                              
                                 100
                              
                              
                                 120
                              
                              
                                 106
                              
                              
                                 118
                              
                           
                                 Производителност (тонове/наето лице)
                              
                              
                                 60—80
                              
                              
                                 60—90
                              
                              
                                 30—50
                              
                              
                                 50—60
                              
                           
                                 Индекс (2015 г.—2016 г. = 100)
                              
                              
                                 100
                              
                              
                                 114
                              
                              
                                 64
                              
                              
                                 83
                              
                           
                                 
                                    Източник: жалбата и отговорите на въпросника от страна на производителите от Съюза.
                              
                           
               
                     (183)
                  
                  
                     През разглеждания период общата заетост се е увеличила с 18 %. Производителността, изразена като обем производство на наето лице, е намаляла през разглеждания период и е спаднала до най-ниската си точка през сезон 2017 г.—2018 г., когато един от производителите от Съюза е преустановил дейността си. В това отношение Комисията отбеляза, че производителността на този сектор се влияе от качеството и количеството на наличните пресни плодове, което означава, че в година, когато реколтата е добра, производителността се увеличава, а когато реколтата е слаба, производителността намалява. Сезон 2016 г.—2017 г. е бил особено добър за цитрусовите плодове, поради което производителността е била най-висока през този сезон.
                  
               4.6.2.4.   Растеж
         
                     (184)
                  
                  
                     Потреблението на Съюза е варирало по време на разглеждания период, докато обемът на продажбите на промишлеността на Съюза на пазара на Съюза е намалял с 14 %, отчасти поради преустановяването на дейността на един производител през разглеждания период. Поради това промишлеността на Съюза е загубила пазарен дял (4 процентни пункта) по подобие на пазарния дял на вноса от засегнатата държава (17 процентни пункта).
                  
               4.6.3.   Микроикономически показатели
         
         4.6.3.1.   Цени и фактори, влияещи върху цените
         
                     (185)
                  
                  
                     През разглеждания период средните единични продажни цени на производителите от Съюза на пазара на Съюза са се променяли, както следва:
                     
                        Таблица 9
                     
                     
                        Продажни цени на свободния пазар в Съюза
                     
                     
                                  
                              
                              
                                 2015 г.—2016 г.
                              
                              
                                 2016 г.—2017 г.
                              
                              
                                 2017 г.—2018 г.
                              
                              
                                 РПРП
                              
                           
                                 Продажна цена (EUR/тон)
                              
                              
                                 1 340 —1 450 
                              
                              
                                 1 330 —1 450 
                              
                              
                                 1 390 —1 510 
                              
                              
                                 1 410 —1 530 
                              
                           
                                 Индекс (2015 г.—2016 г. = 100)
                              
                              
                                 100
                              
                              
                                 99
                              
                              
                                 103
                              
                              
                                 104
                              
                           
                                 Производствени разходи за единица продукция (EUR/тон)
                              
                              
                                 1 310 —1 420 
                              
                              
                                 1 300 —1 410 
                              
                              
                                 1 580 —1 710 
                              
                              
                                 1 320 —1 430 
                              
                           
                                 Индекс (2015 г.—2016 г. = 100)
                              
                              
                                 100
                              
                              
                                 99
                              
                              
                                 120
                              
                              
                                 100
                              
                           
                                 
                                    Източник: отговорите на въпросника от страна на производителите от Съюза.
                                 
                              
                           
               
                     (186)
                  
                  
                     Горната таблица показва също изменението на средните единични продажни цени на пазара на Съюза в сравнение със съответните производствени разходи. През разглеждания период продажните цени са се увеличили с 4 %, докато производствените разходи са останали относително стабилни през същия период. Производствените разходи по изключение са достигнали най-високата си стойност през сезон 2017 г.—2018 г. поради лошата реколта.
                  
               
                     (187)
                  
                  
                     Като цяло промишлеността на Съюза е успяла да задържи производствените си разходи и да увеличи продажните си цени през разглеждания период с 4 %, като по този начин е гарантирала значително подобрение на своята рентабилност през разглеждания период.
                  
               4.6.3.2.   Разходи за труд
         
                     (188)
                  
                  
                     През разглеждания период средните разходи за труд на производителите от Съюза са се променяли, както следва:
                     
                        Таблица 10
                     
                     
                        Средни разходи за труд на наето лице
                     
                     
                                  
                              
                              
                                 2015 г.—2016 г.
                              
                              
                                 2016 г.—2017 г.
                              
                              
                                 2017 г.—2018 г.
                              
                              
                                 РПРП
                              
                           
                                 Средни разходи за труд на наето лице (EUR)
                              
                              
                                 21 380 —23 200 
                              
                              
                                 21 450 —23 270 
                              
                              
                                 20 850 —22 630 
                              
                              
                                 21 680 —23 530 
                              
                           
                                 Индекс (2015 г.—2016 г. = 100)
                              
                              
                                 100
                              
                              
                                 100
                              
                              
                                 97
                              
                              
                                 101
                              
                           
                                 
                                    Източник: отговорите на въпросника от страна на производителите от Съюза.
                                 
                              
                           
               
                     (189)
                  
                  
                     Средните разходи за труд на наето лице са останали стабилни през целия разглеждан период, без да изпитат сериозно въздействие от неблагоприятните събития, свързани със сезон 2017 г.— 2018 г.
                  
               4.6.3.3.   Рентабилност, паричен поток, инвестиции, възвръщаемост на инвестициите и способност за привличане на капитал
         
                     (190)
                  
                  
                     През разглеждания период рентабилността, паричният поток, инвестициите и възвръщаемостта на инвестициите на производителите от Съюза са се променяли, както следва:
                     
                        Таблица 11
                     
                     
                        Рентабилност, паричен поток, инвестиции и възвръщаемост на инвестициите
                     
                     
                                  
                              
                              
                                 2015 г.—2016 г.
                              
                              
                                 2016 г.—2017 г.
                              
                              
                                 2017 г.—2018 г.
                              
                              
                                 РПРП
                              
                           
                                 Рентабилност на продажбите на свободния пазар в Съюза (процент от оборота от продажбите)
                              
                              
                                 1,6—2,2
                              
                              
                                 1,8—2,4
                              
                              
                                 -11,7—
                                 -12,9
                              
                              
                                 4,2—5,8
                              
                           
                                 Индекс (2015 г.—2016 г. = 100)
                              
                              
                                 100
                              
                              
                                 109
                              
                              
                                 -583
                              
                              
                                 262
                              
                           
                                 Паричен поток
                              
                              
                                 550 000 —600 000 
                              
                              
                                 780 000 —850 000 
                              
                              
                                 -1 440 000 —
                                 -1 320 000 
                              
                              
                                 1 590 000 —1 730 000 
                              
                           
                                 Индекс (2015 г.—2016 г. = 100)
                              
                              
                                 100
                              
                              
                                 141
                              
                              
                                 -238
                              
                              
                                 287
                              
                           
                                 Инвестиции
                              
                              
                                 920 000 —1 140 000 
                              
                              
                                 1 260 000 —1 550 000 
                              
                              
                                 430 000 —530 000 
                              
                              
                                 1 500 000 —1 840 000 
                              
                           
                                 Индекс (2015 г.—2016 г. = 100)
                              
                              
                                 100
                              
                              
                                 137
                              
                              
                                 47
                              
                              
                                 161
                              
                           
                                 Възвръщаемост на инвестициите
                              
                              
                                 100
                              
                              
                                 119
                              
                              
                                 -460
                              
                              
                                 280
                              
                           
                                 
                                    Източник: отговорите на въпросника от страна на производителите от Съюза.
                                 
                              
                           
               
                     (191)
                  
                  
                     Комисията установи рентабилността на производителите от Съюза, като изрази нетната печалба преди облагане с данъци от продажбите на сходния продукт на пазара на Съюза като процент от оборота от тези продажби.
                  
               
                     (192)
                  
                  
                     Рентабилността значително се е подобрила през разглеждания период. Данните за рентабилността показват рязък спад през сезон 2017 г.—2018 г. Както беше разяснено по-горе, сезонът 2017 г.—2018 г. е довел до загуби поради особено тежките метеорологични условия и съответните по-високи разходи. Промишлеността на Съюза обаче е възстановила рентабилността през разследвания период в рамките на прегледа и почти е достигнала целевата си печалба от 6,8 %.
                  
               
                     (193)
                  
                  
                     Нетният паричен поток представлява способността на производителите от Съюза да самофинансират дейностите си. През разглеждания период промяната на паричния поток основно е съвпадала с развитието на рентабилността на промишлеността на Съюза за разглеждания продукт.
                  
               
                     (194)
                  
                  
                     През разглеждания период промишлеността на Съюза е направила инвестиции в поддръжката и оптимизирането на съществуващите производствени съоръжения, за да не се увеличават разходите. Равнището на инвестициите се е увеличило особено през разследвания период в рамките на прегледа, което най-вероятно се е повлияло от очакваната през този сезон печалба поради перспективата за добра реколта. Били са направени и инвестиции за подобряване на спазването на нормативната уредба в областта на опазването на околната среда.
                  
               
                     (195)
                  
                  
                     Възвръщаемостта на инвестициите през разглеждания период следва тясно тенденциите по отношение на рентабилността.
                  
               4.6.3.4.   Стоково-материални запаси
         
                     (196)
                  
                  
                     През разглеждания период равнищата на запасите на включените в извадката производители от Съюза са се променяли, както следва:
                     
                        Таблица 12
                     
                     
                        Стоково-материални запаси
                     
                     
                                  
                              
                              
                                 2015 г.—2016 г.
                              
                              
                                 2016 г.—2017 г.
                              
                              
                                 2017 г.—2018 г.
                              
                              
                                 РПРП
                              
                           
                                 Запаси в края на периода (в тонове)
                              
                              
                                 2 300 —2 700 
                              
                              
                                 3 100 —3 610 
                              
                              
                                 1 800 —2 110 
                              
                              
                                 4 400 —5 060 
                              
                           
                                 
                                    Индекс (2015 г.—2016 г. = 100)
                                 
                              
                              
                                 100
                              
                              
                                 133
                              
                              
                                 78
                              
                              
                                 187
                              
                           
                                 
                                    Източник: отговорите на въпросника от страна на производителите от Съюза.
                                 
                              
                           
               
                     (197)
                  
                  
                     Производителите от Съюза са увеличили значително запасите си по време на РПРП. Въпреки че през разследвания период в рамките на прегледа промишлеността на Съюза е натрупала значителни запаси, се отбелязва също така, че тя е реализирала добра печалба в същото време. Поддържането на определено ниво на запасите е необходимо, за да се обхванат продажбите непосредствено преди началото на производството от новата реколта. Следователно то не може да се счита за признак за наличие на вреда.
                  
               4.6.3.5.   Размер на дъмпинговия марж и възстановяване от предишен дъмпинг
         
                     (198)
                  
                  
                     Установените дъмпингови маржове бяха далеч над нивото de minimis и настоящото равнище на мерките (вж. съображение 137 по-горе). Още повече, като се имат предвид свободният капацитет и цените на вноса от КНР (вж. съображения 147 и 167), въздействието на действителните дъмпингови маржове върху промишлеността на Съюза не може да се счита за незначително.
                  
               
                     (199)
                  
                  
                     Първоначалните мерки бяха наложени през декември 2008 г. През разследвания период в рамките на прегледа промишлеността на Съюза е постигнала за първи път оттогава печалба в размер, близък до целевата печалба от 6,8 %, както е установено при първоначалното разследване. Като се има предвид цялостното състояние на промишлеността на Съюза и все още значителните обеми на вноса от КНР през последните години, може да се заключи, че промишлеността на Съюза е все още нестабилна и уязвима.
                  
               4.6.4.   Заключение относно съществената вреда
         
         
                     (200)
                  
                  
                     Промишлеността на Съюза се е възстановила от въздействието на предишния нанасящ вреда дъмпинг. Действащите мерки са допринесли за намаляване на дъмпинговия внос и поради това промишлеността на Съюза е в процес на възстановяване. По този начин мерките са помогнали на промишлеността на Съюза да се съсредоточи върху лоялната конкуренция в среда, в която броят на новите международни участници се увеличава бързо. На последно място, действащите мита са били фактор при вземане на инвестиционните решения през разглеждания период.
                  
               
                     (201)
                  
                  
                     Въпреки това не може да се направи заключението, че вече не съществува риск за състоянието на промишлеността на Съюза. Въпреки че някои показатели за вредата, свързани с финансовите резултати на производителите от Съюза — а именно рентабилност, инвестиции и възвръщаемост на инвестициите и паричен поток — показват по-голяма стабилност, това не е трайно установено положение. Други показатели за вредата — по-специално обемът на продажбите, пазарният дял и производството — почти не са се променили. В световен мащаб оценката на показателите ясно показва, че има признаци на подобрение, но промишлеността продължава да е уязвима.
                  
               
                     (202)
                  
                  
                     Предвид гореизложеното се заключава, че на промишлеността на Съюза не е нанесена съществена вреда през разглеждания период по смисъла на член 3, параграф 5 от основния регламент.
                  
               
                     (203)
                  
                  
                     В становището си относно окончателното разгласяване КТК представи няколко коментара относно икономическото състояние на промишлеността на Съюза и изтъкна фактори, като например общия климат, вноса от Турция, които е възможно да са допринесли за вредата, понесена от промишлеността на Съюза. Както е обаче посочено в съображение 202 по-горе, Комисията установи, че промишлеността на Съюза не е понесла съществена вреда. Поради това тези коментари са безпредметни.
                  
               5.   ВЕРОЯТНОСТ ЗА ПОВТОРНО ВЪЗНИКВАНЕ НА ВРЕДАТА
         
         
                     (204)
                  
                  
                     Тъй като промишлеността на Съюза не е понесла съществена вреда по време на разследвания период в рамките на прегледа, Комисията разгледа дали има вероятност от повторно възникване на вредата, първоначално причинена от дъмпинговия внос от КНР, ако изтече срокът на действие на мерките по отношение на КНР, в съответствие с член 11, параграф 2 от основния регламент.
                  
               
                     (205)
                  
                  
                     Понастоящем пазарът на Съюза на консервирани плодове е стабилен и конкурентен. При разследването се установи, че не съществуват фактори, застрашаващи местната промишленост, като свиване на търсенето, промени в модела на потребление, промени по отношение на технологиите или износа. Освен това по време на разследването промишлеността на Съюза заяви, че не се опасява от неотдавнашното нарастване на вноса от трети държави, различни от КНР, тъй като производителите от трети държави се конкурират на лоялни цени и капацитетът им е ограничен.
                  
               
                     (206)
                  
                  
                     За да прецени дали тези опасения са реални, Комисията разгледа обема на производството и свободния капацитет в КНР, привлекателността на пазара на Съюза и евентуалното въздействие на промените на цените и обемите на вноса от Китай, както и въздействието на тези промени върху обема на продажбите, цените и рентабилността на промишлеността на Съюза.
                  
               5.1.   Производствен капацитет и свободен капацитет в КНР
         
         
                     (207)
                  
                  
                     Както вече е посочено подробно в съображения 146—147 по-горе, съществува значителен свободен капацитет в КНР, който е най-големият производител на пресни мандарини в света и неговите производители износители са в състояние да снабдяват пазари, надвишаващи няколко пъти този на Съюза. Тези производители имат силна ориентация и стимул да продават продуктите си в големи количества на експортните пазари. От действията в близкото минало е видно също така, че китайските производители износители могат бързо да се адаптират, за да снабдяват пазара на Съюза с дъмпингов внос. Трябва да се припомни, че вносът на разглеждания продукт с произход от КНР се е увеличил експоненциално след решението за отмяна, с което първоначалният регламент е станал нищожен през март 2012 г. (72).
                  
               5.2.   Въздействие на китайския дъмпинг върху промишлеността на Съюза
         
         
                     (208)
                  
                  
                     Що се отнася до равнищата на цените на вноса, при разследването се установи, че ако действащите мерки бъдат отменени и ако се приеме, че цената на вноса от засегнатата държава и цената на промишлеността на Съюза останат като тези през разследвания период в рамките на прегледа, цените на вноса ще подбиват цените на промишлеността на Съюза с 9 %—11 % (всички видове на разглеждания продукт). В резултат на това е вероятно промишлеността на Съюза да изгуби част от продажбите си, както и пазарни дялове на пазара на Съюза.
                  
               
                     (209)
                  
                  
                     Комисията извърши симулация за оценка на вероятното въздействие на увеличението на обема на вноса от Китай върху промишлеността на Съюза. При намаление на продажбите и обема на производството на промишлеността на Съюза с 6 200 тона в резултат на увеличение на китайския внос на консервирани мандарини, производствените разходи за единица продукция се увеличават със 7,1 %, което влошава състоянието на производителите от Съюза, като те ще започнат да реализират загуби. Това увеличение на обема би било лесно постижимо за китайските производители износители предвид големия им свободен капацитет, както е посочено в раздел 3.7.1 по-горе.
                  
               
                     (210)
                  
                  
                     Като се има предвид, че 82 % от вноса от трети държави, различни от КНР, е от Турция, не може да се изключи, че дъмпинговите китайски консервирани мандарини ще заменят част от този внос. В същото време средната продажна цена на вноса от Турция в Съюза е под средната продажна цена на промишлеността на Съюза, което означава, че ако на пазара на Съюза се увеличат дъмпинговите китайски консервирани мандарини, те първо биха увеличили най-вероятно пазарния си дял за сметка на промишлеността на Съюза, преди да заемат пазарния дял на износа на турските производители за Съюза. Във всеки случай обаче, като се има предвид свободният капацитет на китайските производители, те биха могли лесно да изземат както пазарния дял на другите трети държави (включително Турция), така и на производителите от Съюза.
                  
               5.3.   Привлекателност на пазара на Съюза
         
         
                     (211)
                  
                  
                     Размерът на пазара на Съюза — третият по големина в света — несъмнено е важен фактор, който допринася за привлекателността му. Освен това фактът, че вносът от КНР продължава въпреки действащите мерки, показва, че китайските производители износители считат пазара на Съюза за привлекателен и искат да продължават продажбите си на него. В допълнение, както беше отбелязано след решението за отмяна, с което първоначалният регламент става нищожен през март 2012 г., налице е интерес китайските производители износители да пренасочат износа си от други трети държави към пазара на Съюза, където цените са по-високи, ако действащите мерки се отменят. Освен това понастоящем за китайските производители износители се прилагат допълнителни мита в размер на 25 % за пратките до най-големия им експортен пазар — Съединените щати (73). Тези нови мита са резултат от продължаващото търговско напрежение между КНР и Съединените щати. Те са част от действията, свързани с митата и предприети от Съединените щати в рамките на настоящото им разследване по раздел 301 относно Китай (74).
                  
               
                     (212)
                  
                  
                     С оглед на гореизложеното отмяната на мерките по всяка вероятност би довела до незабавен и драстичен ценови натиск от КНР, подкрепен със значителни налични запаси и капацитет. Това би принудило промишлеността на Съюза да намали цените или обемите си. Ако промишлеността намали цените си, печалбата ѝ би била заменена от загуби в краткосрочен план. Ако промишлеността загуби от обема на продажбите си, нейните разходи за единица продукция биха се увеличили, с което рентабилността ѝ би спаднала още повече. В дългосрочен план промишлеността на Съюза би трябвало да адаптира (намали) производствения си капацитет.
                  
               
                     (213)
                  
                  
                     Като се има предвид относително нестабилното състояние на промишлеността на Съюза, както е обяснено в съображение 201 по-горе, значителното увеличение на текущите обеми на дъмпинговия китайски внос е вероятно да окаже отрицателно въздействие върху промишлеността на Съюза, което да доведе до бързо влошаване на финансовото ѝ положение.
                  
               5.4.   Заключение
         
         
                     (214)
                  
                  
                     С оглед на гореизложеното отмяната на мерките по всяка вероятност би довела до незабавен и драстичен натиск от КНР по отношение на цените и обемите поради значителния наличен свободен капацитет. Това би принудило промишлеността на Съюза да намали цените или обемите си. Ако промишлеността намали цените си, печалбата ѝ би била заменена от загуби в краткосрочен план. Ако промишлеността загуби от обема на продажбите си, тя ще загуби пазарен дял и разходите ѝ за единица продукция биха се увеличили, а рентабилността ѝ би намаляла или изчезнала.
                  
               
                     (215)
                  
                  
                     Като се има предвид описаното състояние на промишлеността на Съюза, ако срокът на действие на мерките изтече, е вероятно нейното финансово положение бързо да се влоши, независимо дали тя ще избере да се конкурира по отношение на обем или цена. Поради това Комисията заключи, че отмяната на мерките по всяка вероятност би довела до повторно възникване на вреда за промишлеността на Съюза.
                  
               6.   ИНТЕРЕС НА СЪЮЗА
         
         6.1.   Предварителни бележки
         
         
                     (216)
                  
                  
                     В съответствие с член 21 от основния регламент Комисията разгледа дали запазването на съществуващите мерки по отношение на КНР би било в противоречие с интереса на Съюза като цяло. Интересът на Съюза беше определен въз основа на оценка на всички различни засегнати интереси, включително тези на промишлеността на Съюза, на вносителите и на ползвателите.
                  
               6.2.   Интерес на промишлеността на Съюза
         
         
                     (217)
                  
                  
                     През разглеждания период промишлеността на Съюза отново е започнала да реализира печалби. В случай че мерките бъдат отменени, промишлеността на Съюза би била поставена в много по-лошо положение, както е описано в раздел 5 по-горе (вероятност за повторно възникване на вредата). Като се вземат предвид очакваните обеми и цени на вноса на разглеждания продукт от КНР, промишлеността на Съюза би била изложена на сериозен риск по отношение на по-ниските продажни цени (понижаване на цените) и вероятна работа на загуба (вж. съображение 212). Новите инвестиции, целящи укрепване на дружествата и повишаване на тяхната конкурентоспособност на пазара на сходния продукт, също биха били възпрепятствани.
                  
               
                     (218)
                  
                  
                     Следователно продължаване на срока на мерките би било в интерес на промишлеността на Съюза, която в този случай ще може да продължи да се възстановява от въздействието на непрекъснатия дъмпинг. Обратно, прекратяването на срока на действие на мерките би спряло възстановяването на промишлеността на Съюза, което сериозно ще застраши нейната жизнеспособност и следователно ще изложи на опасност съществуването ѝ, като намали предлагането и конкуренцията на пазара.
                  
               6.3.   Интерес на несвързаните вносители/търговците
         
         
                     (219)
                  
                  
                     Комисията изпрати въпросници на четирима несвързани вносители/търговци. Само едно от тези дружества отговори частично.
                  
               
                     (220)
                  
                  
                     Въз основа на това няма индикации, че запазването на мерките би имало значително отрицателно въздействие върху вносителите, което да неутрализира положителното въздействие на мерките върху промишлеността на Съюза.
                  
               6.4.   Интерес на ползвателите
         
         
                     (221)
                  
                  
                     Комисията изпрати въпросници на двама ползватели на разглеждания продукт. Само един от тези ползватели изпрати непълен въпросник.
                  
               
                     (222)
                  
                  
                     Въз основа на това няма индикации, че запазването на мерките би имало значително отрицателно въздействие върху ползвателите, което да неутрализира положителното въздействие на мерките върху промишлеността на Съюза.
                  
               6.5.   Заключение относно интереса на Съюза
         
         
                     (223)
                  
                  
                     С оглед на гореизложеното Комисията стигна до заключението, че няма убедителни аргументи, свързани с интереса на Съюза, срещу запазването на настоящите антидъмпингови мерки върху вноса на някои приготвени или консервирани цитрусови плодове (по-специално мандарини и т.н.) с произход от КНР.
                  
               
                     (224)
                  
                  
                     Комисията информира всички заинтересовани страни за основните факти и съображения, въз основа на които възнамерява да запази настоящите антидъмпингови мерки върху вноса на някои приготвени или консервирани цитрусови плодове (по-специално мандарини и т.н.) с произход от КНР.
                  
               7.   АНТИДЪМПИНГОВИ МЕРКИ
         
         
                     (225)
                  
                  
                     От гореизложеното следва, че антидъмпинговите мерки, приложими по отношение на някои приготвени или консервирани цитрусови плодове (по-специално мандарини и т.н.) с произход от Китай, следва да бъдат запазени.
                  
               
                     (226)
                  
                  
                     За да се сведат до минимум рисковете от заобикаляне вследствие на голямата разлика в митническите ставки, са необходими специални мерки, за да се гарантира прилагането на индивидуалните антидъмпингови мита. Дружествата с индивидуални антидъмпингови мита трябва да представят на митническите органи на държавите членки валидна търговска фактура. Фактурата трябва да отговаря на изискванията по член 1, параграф 3 от настоящия регламент. Вносът, който не е придружен от такава фактура, следва да се облага с антидъмпинговото мито, приложимо за „всички други дружества“.
                  
               
                     (227)
                  
                  
                     При представяне на тази фактура митническите органи на държавите членки трябва да прилагат индивидуалните ставки на антидъмпинговото мито за вноса, като тя не е единственият аспект, който митническите органи трябва да вземат предвид. Несъмнено дори ако е представена фактура, отговаряща на всички изисквания по член 1, параграф 3 от настоящия регламент, митническите органи на държавите членки трябва да извършват обичайните си проверки и както във всички други случаи могат да изискват допълнителни документи (транспортни документи и др.), за да се провери точността на данните в декларацията и да се гарантира, че е обосновано последващото прилагане на по-ниската митническа ставка в съответствие с митническите разпоредби.
                  
               
                     (228)
                  
                  
                     Ако износът на някое от дружествата, които се ползват от по-ниски индивидуални митнически ставки, се увеличи значително по обем след налагане на разглежданите мерки [в зависимост от случая може да се добави процент], това увеличение на обема може да се счете, че представлява само по себе си промяна в схемите на търговия, която се дължи на налагането на мерките по смисъла на член 13, параграф 1 от основния регламент. При такива обстоятелства и ако са изпълнени условията, може да бъде започнато разследване за заобикаляне на мерките. В това разследване може, наред с другото, да се разгледа необходимостта от премахване на индивидуалната митническа ставка(и) и последващо въвеждане на мито за цялата страна.
                  
               
                     (229)
                  
                  
                     Ако дружество с индивидуална антидъмпингова ставка впоследствие промени наименованието на правния си субект, то може да поиска продължаване на прилагането на тази ставка. Искането трябва да се адресира до Комисията (75). То трябва да съдържа цялата съответна информация, въз основа на която може да се докаже, че с промяната не се засяга правото на дружеството да се ползва от приложимата за него ставка на митото.
                  
               
                     (230)
                  
                  
                     С оглед на член 109 от Регламент (ЕС, Евратом) 2018/1046 на Европейския парламент и на Съвета (76), когато дадена сума трябва да бъде възстановена в резултат на решение на Съда на Европейския съюз, лихвата, която трябва да бъде платена, следва да е равна на лихвения процент, прилаган от Европейската централна банка за нейните основни операции по рефинансиране и публикуван в серия С на Официален вестник на Европейския съюз на първия календарен ден от всеки месец.
                  
               
                     (231)
                  
                  
                     Мерките, предвидени в настоящия регламент, са в съответствие със становището на комитета, създаден с член 15, параграф 1 от Регламент (ЕС) 2016/1036,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            
               1.   Налага се окончателно антидъмпингово мито върху вноса на приготвени или консервирани мандарини (включително тангерини и сатсумаси), клементини, wilkings и други подобни цитрусови хибриди без прибавка на алкохол, със или без прибавка на захар или други подсладители, както са определени понастоящем в позиция 2008 по ХС, класирани сега в кодове по КН 2008 30 55, 2008 30 75 и ex 2008 30 90 (кодове по ТАРИК 2008309061, 2008309063, 2008309065, 2008309067 и 2008309069) и с произход от Китайската народна република.
            
            
               2.   Ставката на окончателното антидъмпингово мито, приложима към нетната цена франко границата на Съюза преди обмитяване на продуктите, описани в параграф 1 и произвеждани от посочените по-долу дружества, е, както следва:
               
                           Дружество
                        
                        
                           EUR/тон нетно тегло на продукта
                        
                        
                           Допълнителен код по ТАРИК
                        
                     
                           Yichang Rosen Foods Co., Ltd, Yichang, Zhejiang
                        
                        
                           531,2
                        
                        
                           A886
                        
                     
                           Zhejiang Taizhou Yiguan Food Co. Ltd, Huangyan, Zhejiang
                        
                        
                           361,4
                        
                        
                           A887
                        
                     
                           Hubei Xinshiji Foods Co., Ltd, Dangyang City, Hubei Province
                        
                        
                           489,7
                        
                        
                           A888
                        
                     
                           Zhejiang Juzhou Foods Co., Ltd, Sanmen, Zhejiang
                        
                        
                           499,9
                        
                        
                           C528
                        
                     
                           Оказалите съдействие производители износители, които не са включени в извадката и са посочени в приложението
                        
                        
                           499,6
                        
                        
                           A889
                        
                     
                           Всички други дружества
                        
                        
                           531,2
                        
                        
                           A999
                        
                     
            
               3.   Индивидуалната митническа ставка, определена за дружествата, посочени в параграф 2, се прилага при представяне пред митническите органи на държавите членки на валидна търговска фактура, върху която фигурира декларация с дата и подпис на служител на издалия фактурата субект, който посочва името и длъжността си, като текстът на декларацията се съставя по следния образец: „Аз, долуподписаният(ата), удостоверявам, че (обемът)[разглеждан продукт], продаден за износ за Европейския съюз и обхванат от настоящата фактура, е произведен от [наименование и адрес на дружеството] [допълнителен код по ТАРИК] в [засегнатата държава]. Декларирам, че представената във фактурата информация е пълна и вярна.“ Ако не бъде представена такава фактура, се прилага митническата ставка, приложима за „всички други дружества“.
            
         
         
            Член 2
            
               1.   В случаите, когато стоките са били повредени преди допускането им за свободно обращение и по тази причина действително платената или дължимата цена е коригирана за определяне на митническата стойност в съответствие с член 132 от Регламент за изпълнение (ЕС) 2015/2447 на Комисията (77), размерът на антидъмпинговото мито, изчислен въз основа на член 1 по-горе, се намалява пропорционално на корекцията на действително платената или дължимата цена.
            
            
               2.   Освен ако е предвидено друго, се прилагат действащите разпоредби в областта на митата.
            
         
         
            Член 3
            Член 1, параграф 2 може да бъде изменян, като се добавя нов производител износител към оказалите съдействие дружества, които не са включени в извадката и следователно за които се прилага среднопретеглената митническа ставка от 499,6 EUR/тон нетно тегло на продукта, когато новият производител износител в Китайската народна република представи на Комисията достатъчно доказателства за това, че:
            
                        а)
                     
                     
                        не е осъществявал износ за Съюза на описания в член 1, параграф 1 продукт през първоначалния разследван период (1 октомври 2006 г. — 30 септември 2007 г.);
                     
                  
                        б)
                     
                     
                        не е свързан с който и да е от производителите износители в Китайската народна република, спрямо които са наложени мерките по настоящия регламент; и
                     
                  
                        в)
                     
                     
                        или действително е изнасял разглеждания продукт за Съюза, или е поел неотменимо договорно задължение да изнесе значително количество за Съюза след края на разследвания период в рамките на прегледа.
                     
                  
         
            Член 4
            Настоящият регламент влиза в сила в деня след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 21 октомври 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 176, 30.6.2016 г., стр. 21, последно изменен с Регламент (ЕС) 2018/825 (ОВ L 143, 7.6.2018 г., стр. 1).
         
            (2)  Регламент (ЕО) № 1355/2008 на Съвета от 18 декември 2008 г. за налагане на окончателно антидъмпингово мито и окончателно събиране на временното мито, наложено върху вноса на някои приготвени или консервирани цитрусови плодове (по-специално мандарини и т. н.) с произход от Китайската народна република (ОВ L 350, 30.12.2008 г., стр. 35).
         
            (3)  Решение на Съда на Европейския съюз от 22 март 2012 г. по дело C-338/10, Grünwald Logistik Service Gmbh (GLS)/Hauptzollamt Hamburg-Stadt.
         
         
            (4)  Регламент за изпълнение (ЕС) № 158/2013 на Съвета от 18 февруари 2013 г. за повторно налагане на окончателно антидъмпингово мито върху вноса на някои приготвени или консервирани цитрусови плодове (по-специално мандарини и т.н.) с произход от Китайската народна република (ОВ L 49, 22.2.2013 г., стр. 29).
         
            (5)  Регламент за изпълнение (ЕС) № 1313/2014 на Комисията от 10 декември 2014 г. за налагане на окончателно антидъмпингово мито върху вноса на някои приготвени или консервирани цитрусови плодове (по-специално мандарини и т.н.) с произход от Китайската народна република след преразглеждане с оглед на изтичане на срока на действие на мерките в съответствие с член 11, параграф 2 от Регламент (ЕО) № 1225/2009 на Съвета (ОВ L 354, 11.12.2014 г., стр. 17).
         
            (6)  Известие за предстоящото изтичане на срока на действие на някои антидъмпингови мерки (ОВ C 104, 19.3.2019 г., стр. 10).
         
            (7)  Известие за започване на преглед с оглед изтичане на срока на действие на антидъмпинговите мерки, приложими към вноса на някои приготвени или консервирани цитрусови плодове (по-специално мандарини и т.н.) с произход от Китайската народна република (ОВ C 414, 10.12.2019 г., стр. 14).
         
            (8)  Вж. приложение 3 към жалбата.
         
            (9)  Достъпен на http://trade.ec.europa.eu/tdi/case_details.cfm?id=2425.
         
            (10)  Достъпен на http://trade.ec.europa.eu/tdi/case_details.cfm?id=2425.
         
            (11)  Известие относно последиците от епидемията от COVID-19 за антидъмпинговите и антисубсидийните разследвания (ОВ C 86, 16.3.2020 г., стр. 6).
         
            (12)  Номер на случая t20.000686.
         
            (13)  Global Trade Atlas – GTA (https://www.gtis.com/gta/secure/htscty_wta.cfm).
         
            (14)  https://orbis4.bvdinfo.com/version-201866/orbis/Companies.
         
            (15)  Бележка към досието — номер на случая t20.000629.
         
            (16)  Frucom представлява интересите на европейските вносители на хранителни продукти, включително сушени плодове, черупкови плодове, годни за консумация, и преработени плодове и зеленчуци, включително и консервирани мандарини.
         
            (17)  Работен документ на службите на Комисията относно значителните нарушения в икономиката на Китайската народна република с оглед на целите на разследванията за търговска защита, 20 декември 2017 г., SWD(2017) 483 final/2.
         
            (18)  Доклад — глава 2, стр. 6—7.
         
            (19)  Доклад — глава 2, стр. 10.
         
            (20)  Достъпен на http://www.fdi.gov.cn/1800000121_39_4866_0_7.html (последно посетен на 15 юли 2019 г.).
         
            (21)  Доклад — глава 2, стр. 20—21.
         
            (22)  Доклад — глава 3, стр. 41, стр. 73—74.
         
            (23)  Доклад — глава 6, стр. 120—121.
         
            (24)  Доклад — глава 6, стр. 122—135.
         
            (25)  Доклад — глава 7, стр. 167—168.
         
            (26)  Доклад — глава 8, стр. 169—170, стр. 200—201.
         
            (27)  Доклад — глава 2, стр. 15—16, глава 4, стр. 50 и стр. 84, глава 5, стр. 108—9.
         
            (28)  Доклад — глава 3, стр. 22—24 и глава 5, стр. 97—108.
         
            (29)  Доклад — глава 5, стр. 104—109.
         
            (30)  Доклад — глава 5, стр. 100—101.
         
            (31)  Доклад — глава 2, стр. 26.
         
            (32)  Доклад — глава 2, стр. 31—32.
         
            (33)  Достъпен на https://www.reuters.com/article/us-china-congress-companies-idUSKCN1B40JU (последно посетен на 15 юли 2019 г.).
         
            (34)  Доклад — глава 14, стр. 358.
         
            (35)  Пълният текст на плана е достъпен на уебсайта на Министерството на промишлеността и информационните технологии: http://www.miit.gov.cn/n1146295/n1652858/n1652930/n3757016/ c5353943/content.html (последно посетен на 8 юни 2020 г.).
         
            (36)  Доклад — глави 14.1—14.3.
         
            (37)  Доклад — глава 4, стр. 41—42, стр. 83.
         
            (38)  Доклад, част III, глава 14, стр. 346 и сл.
         
            (39)  Въведение към Плана за преструктуриране и модернизиране на стоманодобивната промишленост.
         
            (40)  Доклад — глава 14, стр. 347.
         
            (41)  Catalogue for Guiding Industry Restructuring (2011 Version) (2013 Amendment) [Каталог с насоки за преструктуриране на промишлеността (версия от 2011 г., изменена през 2013 г.)], издаден с Наредба № 9 на Националната комисия за развитие и реформи на 27 март 2011 г. и изменен в съответствие с Решение на Националната комисия за развитие и реформи относно изменението на съответните клаузи на Каталога с насоки за преструктуриране на промишлеността (версия от 2011 г.), издадено с Наредба № 21 на Националната комисия за развитие и реформи на 16 февруари 2013 г.
         
            (42)  Вж. съображение 56 от Регламент за изпълнение (ЕС) 2017/969 на Комисията от 8 юни 2017 г. за налагане на окончателно изравнително мито върху вноса на някои горещовалцовани плоски продукти от желязо, от нелегирани стомани или от други легирани стомани с произход от Китайската народна република и за изменение на Регламент за изпълнение (ЕС) 2017/649 на Комисията за налагане на окончателно антидъмпингово мито върху вноса на някои горещовалцовани плоски продукти от желязо, от нелегирани стомани или от други легирани стомани с произход от Китайската народна република (ОВ L 146, 9.6.2017 г., стр. 17).
         
            (43)  Доклад — глава 14, стр. 375—376.
         
            (44)  Доклад — глава 6, стр. 138—149.
         
            (45)  Доклад — глава 9, стр. 216.
         
            (46)  Доклад — глава 9, стр. 213—215.
         
            (47)  Доклад — глава 9, стр. 209—211.
         
            (48)  Вж. също доклад — глава 2, стр. 9—10.
         
            (49)  Доклад — глава 13, стр. 332—337.
         
            (50)  Доклад — глава 13, стр. 336.
         
            (51)  Доклад — глава 13, стр. 337—341.
         
            (52)  Доклад — глава 6, стр. 114—117.
         
            (53)  Доклад — глава 6, стр. 119.
         
            (54)  Доклад — глава 6, стр. 120.
         
            (55)  Доклад — глава 6, стр. 121—122, стр. 126—128, стр. 133—135.
         
            (56)  Вж. Работен документ на МВФ „Resolving China’s Corporate Debt Problem“ („Решаване на проблема с корпоративния дълг на Китай“) от Wojciech Maliszewski, Serkan Arslanalp, John Caparusso, José Garrido, Si Guo, Joong Shik Kang, W. Raphael Lam, T. Daniel Law, Wei Liao, Nadia Rendak, Philippe Wingender, Jiangyan, октомври 2016 г., WP/16/203.
         
            (57)  Доклад — глава 6, стр. 121—122, стр. 126—128, стр. 133—135.
         
            (58)  https://connect.ihs.com/gta/standardreports.
         
            (59)  Турски статистически институт:http://www.turkstat.gov.tr.
         
            (60)  https://orbis4.bvdinfo.com/version-201866/orbis/Companies.
         
            (61)  Регламент (ЕС) 2015/755 на Европейския парламент и на Съвета от 29 април 2015 г. относно общия режим за внос от някои трети държави (ОВ L 123, 19.5.2015 г., стр. 33) и Делегиран регламент (ЕС) 2017/749 на Комисията от 24 февруари 2017 г. за изменение на Регламент (ЕС) 2015/755 на Европейския парламент и на Съвета с цел заличаване на Казахстан от списъка на държавите в приложение I към него (OВ L 113, 29.4.2017 г., стp. 11).
         
            (62)  http://www.turkstat.gov.tr/PreIstatistikTablo.do?istab_id=2090 — сайт, последно посетен на 24 март 2020 г.
         
            (63)  Това е статистическа класификация на икономическите дейности, използвана от Евростат, https://ec.europa.eu/eurostat/web/nace-rev2 — сайт, последно посетен на 24 март 2020 г.
         
            (64)  http://www.turkstat.gov.tr/PreIstatistikTablo.do?istab_id=2104 — сайт, последно посетен на 24 март 2020 г.
         
            (65)  http://www.turkstat.gov.tr => Съобщения за медиите => изберете цени на електроенергията и природния газ — сайт, последно посетен на 24 март 2020 г.
         
            (66)  FRİGO-PAK GIDA MADDELERİ SANAYİ VE TİCARET A.Ş.
         
            (67)  В информацията, представена от КТК, се посочва, че Китай е най-големият производител и износител на консервирани мандарини с годишно производство от около 600 000—700 000 тона, а Службата за чуждестранно земеделие към Министерството на земеделието на САЩ изчисли потреблението за преработка през 2018 г.—2019 г. на около 540 000 тона. През април 2020 г. е имало около 160 производители на консервирани мандарини в Китай (те са били повече от 270 през 2015 г.).
         
            (68)  Базата данни съдържа повече от 200 местоназначения за износа.
         
            (69)  Https://ustr.gov/issue-areas/enforcement/section-301-investigations/section-301-china/200-billion-trade-action.
         
            (70)  През септември 2018 г. Съединените щати наложиха допълнителни мита от 25 % върху консервираните цитрусови плодове от КНР като част от по-голям пакет от мита върху внос от Китай на стойност 200 млрд. USD.
         
            (71)  COFRUSA.
         
            (72)  Регламент за изпълнение (ЕС) № 1313/2014, съображение 63.
         
            (73)  Вж. „China: Citrus Annual“, FAS (USDA), 14 декември 2018 г., цитирано по-горе в бел. под линия 67, стр. 9.
         
            (74)  Вж. „Раздел 301 — Китай“, служба на търговския представител на Съединените щати (USTR); достъпно на https://ustr.gov/issue-areas/enforcement/section-301-investigations/section-301-china и посетено на 24 юли 2019 г.
         
            (75)  European Commission, Directorate-General for Trade, Directorate H, Rue de la Loi 170, 1040 Brussels, Belgium.
         
            (76)  Регламент (ЕС, Евратом) 2018/1046 на Европейския парламент и на Съвета от 18 юли 2018 г. за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012 (OВ 193, 30.7.2018 г., стp. 1).
         
            (77)  Регламент за изпълнение (ЕС) 2015/2447 на Комисията от 24 ноември 2015 г. за определяне на подробни правила за прилагането на някои разпоредби на Регламент (ЕС) № 952/2013 на Европейския парламент и на Съвета за създаване на Митнически кодекс на Съюза (ОВ L 343, 29.12.2015 г., стр. 558).
      
      
         
            ПРИЛОЖЕНИЕ
            Оказали съдействие китайски производители износители, които не са включени в извадката:
            
                        —
                     
                     
                        Hunan Pointer Foods Co., Ltd., Yongzhou, Hunan,
                     
                  
                        —
                     
                     
                        Ningbo Pointer Canned Foods Co., Ltd., Xiangshan, Ningbo,
                     
                  
                        —
                     
                     
                        Yichang Jiayuan Foodstuffs Co., Ltd., Yichang, Hubei,
                     
                  
                        —
                     
                     
                        Ninghai Dongda Foodstuff Co., Ltd., Ningbo, Zhejiang,
                     
                  
                        —
                     
                     
                        Huangyan № 2 Canned Food Factory, Huangyan, Zhejiang,
                     
                  
                        —
                     
                     
                        Zhejiang Fomdas Foods Co., Ltd., Xinchang, Zhejiang,
                     
                  
                        —
                     
                     
                        Toyoshima Share Yidu Foods Co., Ltd., Yidu, Hubei,
                     
                  
                        —
                     
                     
                        Guangxi Guiguo Food Co., Ltd., Guilin, Guangxi,
                     
                  
                        —
                     
                     
                        Zhejiang Juda Industry Co., Ltd., Quzhou, Zhejiang,
                     
                  
                        —
                     
                     
                        Zhejiang Iceman Group Co., Ltd., Jinhua, Zhejiang,,
                     
                  
                        —
                     
                     
                        Ningbo Guosheng Foods Co., Ltd., Ninghai
                     
                  
                        —
                     
                     
                        Yi Chang Yin He Food Co., Ltd., Yidu, Hubei,
                     
                  
                        —
                     
                     
                        Yongzhou Quanhui Canned Food Co., Ltd., Yongzhou, Hunan,
                     
                  
                        —
                     
                     
                        Ningbo Orient Jiuzhou Food Trade & Industry Co., Ltd., Yinzhou, Ningbo,
                     
                  
                        —
                     
                     
                        Guangxi Guilin Huangguan Food Co., Ltd., Guilin, Guangxi,
                     
                  
                        —
                     
                     
                        Ningbo Wuzhouxing Group Co., Ltd., Mingzhou, Ningbo.